text:
Фото:
«Китап» нәшриәте башланғыс кластар өсөн яҙылған дәреслектәр авторҙары менән «Автограф көнө» үткәрә
Фото:
10 сентябрҙә Зәйнәб Биишева исемендәге Башҡортостан «Китап» нәшриәтенең «Башҡорт китабы йорто» магазинында (Октябрь проспекты, 2) «Автограф көнө» үткәрелә.
Теләге булғандар республика дөйөм белем биреү мәктәптәренең башланғыс кластары өсөн әҙерләнгән дәреслек авторҙары менән яҡындан аралаша аласаҡ. Осрашыуға башҡорт телендәге «Әлифба» һәм рус телендәге «Букварь» китаптарының авторы Фәниә Сынбулатова, милли мәктәптәрҙең беренсе класы өсөн «Литературное чтение» дәреслеге авторы Татьяна Харисова, милли мәктәптәрҙең башланғыс кластары өсөн «Русский язык» дәреслеге авторы Лира Әминеваның килеүе көтөлә.
Сара сәғәт 12-лә башлана.


c: text/html

text:
Башҡортостанда йыл ярымлыҡ мал аҙығы запасы әҙерләргә планлаштыралар
Быйыл Башҡортостанда бер мал башына 30 центнерҙан кәм булмаған мал аҙығы берәмеген әҙерләп, йыл ярымлыҡ мал аҙағы запасы тупларға планлаштыралар. Бының тураһында республиканың ауыл хужалығы министры Николай Коваленко 4 июндә БР Хөкүмәтендә уҙған видеоселектор кәңәшмәһендә хәбәр итте.
3 июнгә ҡарата мал аҙығы әҙерләүгә 32 район тотонған. Үлән 11 мең гектар майҙанда сабылған, ул пландан 2 процент тәшкил итә. Дөйөм алғанда республика буйынса 1000 тонна бесән һәм 4000 тонна сенаж әҙерләнгән.
— Күп йыллыҡ үләндәр ғәҙәтинән күпкә алдараҡ өлгөрҙө. Шуға күрә сифатлы аҙыҡ әҙерләргә иң уңай ваҡыт. 20 июнгә тиклем ҡуҙаҡлы, ә 25 июнгә тиклем башаҡлы үләндәрҙе сабып бөтөргә тейешбеҙ, — тип билдәләне Николай Коваленко.
Был бурысты үтәү, тәүлек һайын 36 мең гектар күрһәткесенә етеү өсөн республика баҫыуҙарында күп йыллыҡ үләндәрҙе урыуҙы тиҙләтергә кәрәк, тип иҫәпләй министр. Мал аҙығын тәүлек әйләнәһенә әҙерләгәндә генә яҡшы уңышҡа өлгәшеп була. Республикала 2400 сапҡыс бар, уларҙың иҫәбе үлән сабыуҙы оптималь ваҡытта тамамлау өсөн етерлек, тип иҫәпләй Николай Коваленко.
Ауыл хужалығы етештереүселәренә аҙыҡ әҙерләүҙә прогрессив алымдар (бесәнде преслау, сенаж һәм силосты әҙерләгәндә консерванттар һәм ябыу материалдары файҙаланыу) ҡулланырға, шулай уҡ мал аҙығы культуралары балансын рапс, тары, судан үләне, көнбағыш менән тулыландырырға кәңәш ителде.

robotstxt: allowed

filter: keep


text:
Фото:
Оксана Савченко Лондонда 2012 йылғы Паралимпия уйындарында «алтын» яуланы
Фото:
Лондонда 2012 йылғы Паралимпия уйындарында ирекле стилдә 400 метрлыҡ дистанцияла йөҙөү буйынса финал тамамланды.
Был уйындарҙа Рәсәй ҡатын-ҡыҙҙары араһында тәүге алтын миҙалды М.Аҡмулла исемендәге Башҡорт дәүләт педагогия университеты студенты Оксана Савченко яуланы. Чемпион ваҡыты — 4:37,89.
Икенсе урында – Британиянан Ханна Расселл, өсөнсөлә — Испания спортсыһы Дебора Фонт.
Йәнә бер Рәсәй спортсыһы Анна Ефименко 4:51,39 ваҡыт менән әҙ генә миҙалға «йөҙөп» етә алманы, ул – дүртенсе урында.


text:
Башҡортостан эшҡыуарҙарын һанайҙар
Бөтә Рәсәй халыҡ иҫәбен алыу артынса Башҡортостанды, бөтә илде кеүек үк, быйыл яҙ яңы кампания – иҡтисади иҫәп алыу көтә. Ул “Ҙур илдең бәләкәй бизнесы” тигән девиз аҫтында үтәсәк. Иҫәп алыуҙың рәсми атамаһы – Бәләкәй һәм урта эшҡыуарлыҡ субъекттары эшмәкәрлеген тотош федераль статистик күҙәтеү.
Башҡортостанстат мәғлүмәттәре буйынса, Башҡортостанда республикалағы иҡтисади эшмәкәрлектең бөтә төрҙәрендә мәшғүл булған 140 меңдән ашыу бәләкәй һәм урта бизнес субъекты иҫәп алыуға йәлеп ителәсәк. Бөгөн бизнестың был категорияһы, тулайым төбәк продуктының бишенсе өлөшөн тәьмин итеп, төбәк иҡтисадында мөһим әһәмиәткә эйә.
Хәтерегеҙгә төшөрәйек, хәҙерге Рәсәйҙә бәләкәй предприятиеларҙы тотош тикшереү тәүге тапҡыр 2000 йылда үткәрелгәйне. Әммә ул осорҙа алынған мәғлүмәттәр иҫкерҙе, сөнки ун йыл эсендә закондар базаһы ла, бәләкәй һәм урта эшҡыуарлыҡ субъекттары иҫәбенә индереү критерийҙары ла үҙгәрҙе.
Үткәреләсәк иҡтисади иҫәп алыу Башҡортостандағы эшҡыуарлыҡтың үҫеш кимәлен объектив билдәләргә ярҙам итәсәк. Тотош күҙәтеү һөҙөмтәләре бәләкәй һәм урта бизнесҡа булышлыҡ итеү һәм уны үҫтереү буйынса системалы саралар күреү, адреслы дәүләт программаларын һәм инвестиция проекттарын тормошҡа ашырыу мөмкинлеген бирәсәк.
Тикшереү барышында байтаҡ күрһәткестәр: тауарҙар һатыуҙан, эштәр башҡарыуҙан һәм хеҙмәт күрһәтеүҙән алынған табыш, персонал иҫәбе, сәнәғәт һәм ауыл хужалығы продукцияһы етештереү, төп средстволарҙың булыу-булмауы, етештереүгә сығымдарҙың айырым төрҙәре һәм башҡалар буйынса мәғлүмәттәр йыйыласаҡ. Был мәғлүмәттәр статистика һәм власть органдарына ғына түгел, тәү сиратта, эшҡыуарҙарҙың үҙҙәренә кәрәк. Тикшереүҙең йыйылма йомғаҡтары менән бизнес вәкилдәре танышып, уларҙы үҙҙәренең эшмәкәрлеген планлаштырыуҙа ҡуллана аласаҡ.
Иҫәп алыу барышында предприятиелар етәкселәренә һәм шәхси эшҡыуарҙарға һорауҙар яҙылған күҙәтеү формаһын тултырырға кәрәк буласаҡ. Шул уҡ ваҡытта статистиктар тулы конфиденциаллек гарантиялай, сөнки мәғлүмәттәрҙе эшкәртеү барышында кешеләрҙең исем-шәрифтәре асыҡланмаясаҡ.
Башҡортостанстат сайтында махсус бит булдырылды. Унда бәләкәй һәм урта эшҡыуарлыҡ субъекттары эшмәкәрлеген күҙәтеү буйынса закон һәм норматив акттар, эштәр программаһы, тотош күҙәтеү формалары, статистика инструментарийы һәм башҡа материалдар менән танышырға мөмкин.


text:
Фото:
Йылайыр районында иң яҡшы Ҡыш Бабайҙарҙың презентацияһы үтте
Фото:
Йылайыр районы үҙәгендә яҡынлашып килгән Яңы йыл байрамын билдәләүгә арналған ғәҙәти булмаған парад ойошторолдо. Сарала барлыҡ 13 ауыл биләмәһенән, муниципаль район ойошмалары һәм предприятиеларынан Ҡыш Бабайҙар һәм Ҡарһылыуҙар ҡатнашты.
Байрамда муниципаль район хакимиәте башлығы Илгиз Фәтҡулллин да булды.
Йылайыр ауылының төп майҙанында йыйылған халыҡҡа Ҡыш Бабайҙар матур-матур костюмдарын ғына түгел, ә үҙ оҫталыҡтарын да күрһәтте. Уларҙың дәртле бейеүҙәре күңелле тамашаға әйләнде. Шулай уҡ бабайҙар иҫке йылды оҙатыу һәм яңыһын ҡаршылау йолаһын да күрһәтте, барыһына ла изгелек, именлек, татыулыҡ теләне.
Был матур, сағыу сара һәр кемдең күңеленә хуш килде, тип хәбәр иттеләр район хакимиәтенең мәғлүмәт-аналитика бүлегенән.


text:
Өфөлә йыл аҙағына тиклем ундан ашыу балалар баҡсаһы булдырыласаҡ
Башҡортостанда балалар баҡсаһы менән эштәр бик шәптән түгел, әммә был юҫыҡта эш алып барыла.
— Был оҙаҡ ваҡыт хәл ителмәгән элекке мәсьәлә, — тип белдерҙе Башҡортостан Президенты Рөстәм Хәмитов «Ижтимағи электрон гәзит» уҡыусылары менән онлайн-аралашыу барышында. — Хәҙер балалар баҡсаһына 60 меңгә яҡын бала үҙ сиратын көтә. Алдағы өс йылда балалар баҡсаларын төҙөүгә туғыҙ миллиард һум самаһы аҡса һалынасаҡ, 25-30 мең урын барлыҡҡа киләсәк. Өфөлә генә әлеге йылдың аҙағына тиклем ундан ашыу балалар баҡсаһы булдырыласаҡ, киләһе йылға беҙ уларҙың һанын арттырасаҡбыҙ. Шуға күрә ата-әсәләрҙән, зинһар өсөн, түҙеп тороғоҙ, тип үтенәм.


text:
Өфөлә иҫеректәр өсөн реабилитация үҙәге асылған
Быға тиклем Өфөлә 5 айнытҡыс булды, улар көн һайын 120-ләп кешене ҡундырҙы, байрам көндәрендә был һан артып та китте. Айнытҡыстарҙы Эске эштәр министрлығынан алып һаулыҡ һаҡлау ведомствоһына тапшырғас, дауаханалар иҫеректәр менән тула башланы, шуға күрә бындайҙар өсөн үҙәк асылған.
Айнытҡыстан төп айырма – бында йоҡлап айныҡҡас, өйгә ҡайтырға мөмкин, бер тин дә һорамайҙар. Кейемде таҙартыу йәки такси саҡыртҡанда ғына түләргә кәрәк. Кейем таҙартыу – 19, йыуыу һәм үтекләү 40 һум самаһы тора.
Душта йыуынып сығыу ҙа 20 һумдан артмай. Айырыуса урамда көн иткән асарбаҡтарға әйбәт. Уларҙы ла урамда иҫерек ятҡанда ошонда ҡуналҡаға алып киләләр. Айнытҡыста ҡуныу 600 һум ине.


text:
Өфөлә «Олимпия тәнәфестәре» йылытыу автоматы эшләй башланы Фото: www.ufacity.info
Өфөлә «Олимпия тәнәфестәре» йылытыу автоматы эшләй башланы
Өфөлә «Олимпия тәнәфестәре» йылытыу автоматы эшләй башланы Фото: www.ufacity.info
ӨФӨ, 2015 йыл, 30 ғинуар. /«Башинформ» мәғлүмәт агентлығы, Дмитрий Слезин/.
Башҡортостандың баш ҡалаһы Рәсәй Олимпия комитетының «Олимпия тәнәфестәре» проектына ҡушылды.
«Олимпия тәнәфестәре» проекты 2013 йылдың ноябрендә Мәскәүҙә башланды: 30 тапҡыр сүкәйеп ултырғандарға метроға бушлай билет бирелде. Бер ай эсендә акцияла 11 меңдән ашыу кеше ҡатнашты.
Автоматтарҙың эшләү принцибы ябай. Әгәр ҡатнашыусы йылыһы менән уртаҡлашырға теләһә, уға экрандағы ун ҡаланың береһен һайлап, артабан 30 секунд буйына махсус платформала йүгерергә кәрәк. Йыйылған заряд илдең икенсе өлөшөндәге йылытыу аппаратының экранында күренәсәк. Шулай итеп, кеше үҙе генә йылынмай, ә йылыны башҡаларға ла тапшыра ала.
Өфө хакимиәтенән хәбәр итеүҙәренсә, 29 ғинуарҙа Ленин урамындағы скверҙа ошондай махсус автомат ҡуйылды. Тәүгеләрҙән булып уны бобслей буйынса XX Олимпия уйындарының көмөш призеры Алексей Селиверстов һынап ҡараны.
«Олимпия тәнәфестәре» проектының бурысы — кешеләрҙе спортҡа ылыҡтырыу. Милләттең сәләмәтлеге — үҫешеүсе йәмғиәттең төп өлөшө. Быға берҙәм көс менән генә ирешәсәкбеҙ, әммә һәр кем үҙенән башларға тейеш. Беҙҙең программа быға булышлыҡ итәсәк», — тип билдәләне Рәсәйҙең Олимпия комитеты Президенты Александр Жуков.
Өфөнән тыш, йылытыу автоматтары Һамар, Санкт-Петербург, Мәскәү, Ҡазан, Омск, Дондағы Ростов, Томск, Новосибирск һәм Екатеринбург ҡалаларында ҡуйылған.


text:
«Алтын көҙ - 2010»ға Өфөнән тотош ылау юлға сыҡты
Йыл һайын үткәрелгән "Алтын көҙ-2010" Рәсәй агросәнәғәт күргәҙмәһендә ҡатнашыу өсөн Өфөнән Рәсәй баш ҡалаһына ауыл хужалығы продукцияһы тейәлгән 10 машина юлға сыҡты. Хәтерегеҙгә төшөрәбеҙ, традицион аграр форум Мәскәүҙә 1 октябрҙән 11-енә тиклем үтәсәк.
БР Ауыл хужалығы министрлығы матбуғат хеҙмәте хәбәр итеүенсә, республиканың 70 агросәнәғәт комплексы предприятиеһы күргәҙмәнең төрлө номинацияларында ҡатнашыу өсөн 477 заявка бирҙе.
«Ауыл хужалығы фәне өлкәһендә инновацион эшкәртәмәләр» конкурсы Башҡортостандан ҡатнашыусыларҙа ҙур ҡыҙыҡһыныу тыуҙырҙы. «Юғары һөҙөмтәле ауыл хужалығы техникаһы етештереү һәм ресурстарҙы һаҡлаусы прогрессив технологиялар индереү», «Кондитер изделиелары», «Умартасылыҡ продукттары», «Икмәк, икмәк-булка һәм макарон изделиелары» номинацияларында ҡатнашырға теләүселәр һаны артты. Әгәр былтыр «Иң яҡшы ғаилә һөтсөлөк фермаһы» номинацияһында республиканан бер дәғүәсе лә булмаһа, быйыл улар алтау. «Ауыл туризмы» конкурсында ла аграрийҙарыбыҙ лайыҡлы сығыш яһарға тейеш.
«Алтын көҙ – 2010»да төбәктәрҙе презентациялау, халыҡ промыслалары һәм кәсептәре изделиелары күргәҙмә-сауҙаһы, ауыл йорт хужалыҡтары продукцияһын тәмләп ҡарау үткәреләсәк.
Эшлекле программа сиктәрендә һыйыр малын һәм һарыҡ-кәзәләрҙе үрсетеү өлкәһендә француз генетиктарының тәжрибәһе менән таныштырып, «Франция – Рәсәй: малсылыҡ өлкәһендә сифатлы хеҙмәттәшлек» семинары үтәсәк. Башҡортостан тәжрибәһе миҫалында Рәсәйҙә итле тоҡомдо үрсетеү рентабеллегенә анализ яһаласаҡ.


text:
Бөтә Рәсәйҙән нейрохирургтар йыйыласаҡ
Өфөлә нейрохирургтарҙың V Бөтә Рәсәй съезы үтәсәк. БР Һаулыҡ һаҡлау министрлығынан хәбәр итеүҙәренсә, форумды үткәреү 22-25 июнгә планлаштырыла. Рәсәйҙән, яҡын һәм алыҫ сит илдәрҙән 500-ҙән ашыу делегат килеүе көтөлә.
Съездың төп фәнни темалары булып умыртҡа бағанаһы һәм арҡа мейеһе сирҙәре һәм имгәнеүҙәре, ҡан тамырҙары нейрохирургияһы, нейроонкология, балалар йәшендәге нейрохирургия, периферик нервылар системаһы хирургияһы, функциональ нейрохирургия, реконструктив һәм пластик нейрохирургия, нейрохирургик ауырыуҙарҙы реабилитациялау тора. Нейрохирургияла ойоштороу-методик һәм белем биреү мәсьәләләре лә тикшереләсәк.
Элек съездар Екатеринбургта, Түбәнге Новгородта, Санкт- Петербургта һәм Мәскәүҙә үткәрелде.


text:
Юл япрағы
Юл япрағы урыҫ. Подорожник, лат. Plantágo күп йыллыҡ үлән үҫемлек.
Йөкмәткеһе
Биологик яҙма[үҙгәртергә | вики-тексты үҙгәртергә]
Бейеклеге 30 см-ға етә. Июнь -июль айҙарында ҡыҙғылт көрән сәскә ата. Юл япрағы әрһеҙ үлән. Ул ташландыҡ ерҙә, юл буйҙарында, баҡсаларҙа, болон - туғайҙарҙа үҫә. Республикабыҙҙа киң таралған дарыу үҫемлеге.
Халыҡ дауаһы[үҙгәртергә | вики-тексты үҙгәртергә]
Дауалау өсөн үләндең япрағы ҡулланыла.
Әҙәбиәт[үҙгәртергә | вики-тексты үҙгәртергә]
- Ғүмәров В.З. Тыуған яҡтың шифалы үҫәмлектәре. —Өфө: Башҡортостан китап нәшриәте, 1996. -160 б. ISBN 5-295-01499-1
- Ю.К. Школьник Растения. Полная энциклопедия растений — М.: ЭКСМО, 2009. — ISBN 978-5-699-10969-2. (урыҫ.)
Һылтанмалар[үҙгәртергә | вики-тексты үҙгәртергә]
- Юл япрағы GRIN сайтында мәғлүмәт
- Юл япрағы: «Тормош энциклопедияһы» сайтында мәғлүмәт(EOL)
- Юл япрағы — Ҙур совет энциклопедияһында мәҡәлә
- Подорожник // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)


text:
2014 йылда «Башнефть» компанияһы нефть сығарыуҙы 10,8 процентҡа арттырған
ӨФӨ, 2015 йыл, 22 ғинуар. /«Башинформ» мәғлүмәт агентлығы, Эльвира Латипова/.
2014 йылда «Башнефть» 17,8 миллион тонна, шул иҫәптән Тиман-Печора һәм Көнбайыш Себер ятҡылыҡтарында 1,5 миллион тонна нефть сығарған. Башҡортостан биләмәһендә үҫеш 3,9 процент тәшкил иткән — 16 миллион тоннанан ашыу нефть сығарылған. Нефть табыуҙың дөйөм күләме 2013 йылғы кимәлдән 10,8 процентҡа артығыраҡ, тиелә «Башнефть» компанияһы мәғлүмәттәрендә.
Дүртенсе кварталда тәүлегенә уртаса 51,3 мең тонна нефть сығарылған.
2014 йылда нефть эшкәртеү заводтары 21,2 миллион тонна углеводород сеймалын эшкәрткән, был 2013 йылғы күрһәткестәрҙән 1,2 процентҡа күберәк. Тауар продукцияһын сығарыу 1,5 процентҡа — 19,9 миллион тоннаға тиклем артҡан.
Бензин етештереү күләме 2,6 процентҡа — 5 миллион тоннаға тиклем күтәрелгән. Дизель яғыулығын сығарыу 2013 йыл кимәлендә һаҡланған.
Дүртенсе кварталда «Башнефть» бензин (12,5 процентҡа) һәм дизель яғыулығын (3,5 процентҡа) етештереүҙе арттырған һәм вакуумлы газойль (25,4 процентҡа) һәм мазут (7,5 процентҡа) сығарыуҙы кәметкән. Компаниялала быны «Башнефть-Новойл» филиалының водород етештереү ҡорамалын файҙаланыуға индереү менән аңлаталар.
2014 йыл йомғаҡтары буйынса Евро-5 бензинын сығарыу 30,7 процентҡа, Евро-5 дизель яғыулығы 26,6 процентҡа артҡан.


text:
Һыу инеү миҙгеленә Өфөлә 30 градуслы һыуыҡта әҙерләнә башланылар
Шишәмбелә ҡала башлығы Павел Качкаев ҡатнашлығында үткән оператив кәңәшмәлә Өфө пляждарын һыу инеү миҙгеленә әҙерләү мәсьәләһе күтәрелде. Уның әйтеүенсә, урамда 30 градуслыҡ һыуыҡтар торһа ла, ысынбарлыҡта июнгә күп ҡалмаған, ә пляждарҙы әҙерләү буйынса эштәр алып барылмай.
Былтыр августа Павел Качкаев ҡала хакимиәтенең Коммуналь хужалыҡ һәм төҙөкләндереү идаралығына Өфөнөң барлыҡ төп пляждары яңы һыу инеү миҙгеленә уның буйынса йыһазландырылырға тейеш буласаҡ стандарт планлаштырыу әҙерләргә ҡушты. Былтырғы йәй ҡала пляждарының цивилизациялы ялға яраҡһыҙлығын күрһәтте. Сүп-сар өйөмдәре, туалеттар һәм душ кабиналарының булмауы Өфө пляждарының күбеһенә хас күренеш ине. Шул уҡ ваҡытта уларҙың насар торошта булыуы ял итеүселәргә уңайһыҙлыҡтар килтереүҙән тыш, бик йыш бәхетһеҙлек осраҡтарына ла сәбәпсе булды. Миҫал өсөн, Өфөнөң Калинин районындағы пляждарҙың береһендә булған фажиғә күптәрҙең хәтерендәлер, унда йүнләп нығытылмаған һыу багы алты йәшлек ҡыҙ баланың өҫтөнә төштө.
—Уҙған йылдағы торошон үҙгәртмәгән пляждар башҡаса эшләмәйәсәк,— тине Павел Качкаев. – Шулай уҡ асылыуға әҙер булмаған пляждарҙағы кафелар ҙа асылмаясаҡ. Уҙған йылда шундай хәлдәр ҙә күҙәтелде: кафелар пляждарҙан берәр ай алдан асылды. Хәтерҙә тоторға кәрәк, бындай кафелар ял итеүселәр өсөн асыла, ә күмәкләп яҡын-тирәлә йыйылған эсергә яратыусылар өсөн түгел.
Павел Качкаев һүҙҙәренсә, Өфө властары ҡала парктарындағы йәйге кафелар менән дә ныҡлап шөғөлләнергә йыйына. Һәм тап ҡала хакимиәте ҡаршыһында урынлашҡан, йәйгеһен башлыса һыраханаларҙан ғына торған М. Ғафури паркынан башлаясаҡтар.


text:
Фото:
Өфөлә «Дар Аль Магриб» Марокко короллегенең Мәҙәниәт һәм дуҫлыҡ йорто асылды
Фото:
Өфөлә Башҡортостан Республикаһында «Дар Аль Магриб» Марокко короллегенең Мәҙәниәт һәм дуҫлыҡ йортонда беренсе конференция үтте. Ойоштороусылар составына Рәсәй мосолмандарының Үҙәк диниә назараты рәйесе, юғары мөфтөй Тәлғәт Тажетдин, Рәсәй мосолмандарының Үҙәк диниә назараты хакимиәте етәксеһе, мөфтөй Мөхәммәт Тажетдинов, башланғыс төркөм етәкселәре Мхамед Хәмид һәм Гизела Хәмид инделәр.
Рәсәй мосолмандары Үҙәк диниә назаратының матбуғат хеҙмәтенән хәбәр итеүҙәренсә, осрашыу барышында ҡатнашыусылар берҙәм тауыш менән Идара райесен һайланы, ул Мхамед Хамид булды, һәм генераль директоры – Гизела Хәмид. Шулай уҡ, март аҙағында үтәсәк, «Өфөлә Марокко көндәрен» үткәрергә әҙерлек тураһында фекер алыштылар.
Өс көнгә иҫәпләнгән, был сара сиктәрендә илсе башлығында король делегацияһының килеүе, ике яҡтың мәҙәниәт министрлыҡтары вәкилдәре ҡатнашлығында конференция, байрам концерты һәм Марокка йәрминкәһе планлаштырылған.
Мөфтиәттә билдәләүҙәренсә, Башҡортостан һәм Марокко араһында мәҙәни бәйләнештәрҙе үҫтереү иҡтисад, фән, мәғариф, һаулыҡ һаҡлау, партнерҙар араһында спорт һәм туризм өлкәһендә мөнәсәбәттәрҙе нығытырға йоғонто яһаясаҡ. Миҫалға, республика шифаханалары Рәсәйҙә генә түгел, ә уның ситендә лә билдәле. Үҙ сиратында, Африка иле студенттарҙы урындағы вуздарҙа уҡытыу өсөн, шулай уҡ балаларҙы каникул ваҡытында ял иттереү маҡсатында ҡабул итә аласаҡ.


text:
1 июлгә Башҡортостандың тупланма бюджет профициты 3,5 миллиард һум тәшкил иткән
ӨФӨ, 2015 йыл, 27 июль. /«Башинформ» мәғлүмәт агентлығы, Эльвира Латипова/.
Ғинуар-июнь айҙары йомғаҡтары буйынса, Башҡортостандың тупланма бюджеты 3 миллиард 505 миллион һум профицит менән үтәлгән, тип хәбәр итә республиканың Финанс министрлығы. Килем 82,7 миллиард һум тәшкил иткән, был былтырғы ошо осорға ҡарағанда 12,9 процентҡа күберәк. Сығымдар 79,2 миллиард һум күләмендә — 8,6 процентҡа күберәк финансланған.
Һалым һәм һалым булмаған килем 65,6 миллиард һум (2014 йылдың ғинуар-июнь айҙарына плюс 10 процент), башҡа бушлай керемдәр — 17 миллиард (плюс 12,9 процент), уҙған йылдарҙағы бюджет-ара трансферттарҙы кире ҡайтарыу сальдоһы ыңғай һәм 132,2 миллион тәшкил иткән (2014 йылдың 1 июленә 1,4 миллиард һумға кәмерәк булған).
Былтырғы тәүге ярты йыллыҡ менән сағыштырғанда, ойошмаларҙың килеменә (19,2 процентҡа), мөлкәткә (17,1), физик шәхестәрҙең килеменә (1,7) һалым керемдәре артҡан. Акциздар кереме 5,4 процентҡа кәмегән. Дәүләт һәм муниципаль мөлкәтте файҙаланыуҙан килем 31,3 процентҡа артҡан һәм 5,5 миллиард һум самаһы тәшкил иткән.
Сығымдар структураһында, ғәҙәттәгесә, социаль йүнәлеш өҫтөнлөк итә — бөтә сығымдарҙың 76,7 проценты. Капиталь һалыуҙарҙы һәм юл хужалығын финанслауға 8,4 миллиард һум, йәки бөтә сығымдарҙың 10,6 проценты йүнәлтелгән.
Ярты йыллыҡ йомғаҡтары буйынса, Башҡортостан бюджеты 3,1 миллиард һум профицит менән үтәлгән: килемдәр — 67,4 миллиард, был 2014 йылдың ошо осорона ҡарағанда 13,7 процентҡа күберәк, сығымдар — 8,9 процент үҫеш менән 64,3 миллиард.
Урындағы бюджеттарҙың килеме (38,2 миллиард) сығымдарҙан (37,8 миллиард) 0,4 миллиард һумға артығыраҡ.


text:
Фото:
Хәйбулла районы хакимиәте башлығы итеп Рөстәм Хәйруллин тәғәйенләнде
Фото:
Шишәмбе, 22 мартта, Хәйбулла районы муниципаль район Советы ултырышы үтте, унда муниципаль район хакимиәте башлығын тәғәйенләү мәсьәләһе ҡаралды.
Конкурс һөҙөмтәләре буйынса Башҡортостан Республикаһының Хәйбулла районы муниципаль район хакимиәте башлығы вазифаһына контракт буйынса Рөстәм Хәйруллин тәғәйенләнде.
Беҙҙең белешмә: Хәйруллин Рөстәм Рәүҙәт улы 1973 йылдың 22 майында Ишембайҙа тыуған. Юғары белемле – Өфө дәүләт нефть техник университетын тамамлаған.
1995-1999 йылдарҙа – Мегион быраулау эштәре идаралығында быраулау мастеры ярҙамсыһы.
1996-2006 йылдарҙа – «Салауатнефторгсинтез» асыҡ акционерҙар йәмғиәтенең бүлек начальнигы.
2006-2008 йылдарҙа – «Буребай тау-байыҡтырыу комбинаты» ябыҡ акционерҙар йәмғиәте генераль директорының капиталь төҙөлөш буйынса урынбаҫары.
2008-2010 йылдарҙа – «Гай тау-байыҡтырыу комбинаты» асыҡ акционерҙар йәмғиәтендә өлкән инженер.
2010-2011 йылдарҙан әлегә тиклем – БР Сәнәғәт һәм инновацион сәйәсәт министрлығында бүлек начальнигы.


text:
Экономика
Вәғәҙәләр үтәләме?
Уҙған йылдың көҙөндә беҙ Ейәнсура районында заманса ҡорамалдар менән йыһазландырылған ике өр-яңы ферманың буш тороуы, йөҙләгән кешенең эшһеҙ ҡалыуы тураһында сюжет төшөрөп күрһәткәйнек. Властар һәм инвесторҙар 2016 йыл аҙағына тиклем Ҡужабаҡ фермаһына 140 баш мал индерәсәкбеҙ, тип вәғәҙәләгәйне....
Өфөнөң энергетик хәүефһеҙлеге камиллаша
Өфөнөң энергетик хәүефһеҙлеге камиллаша. Баш ҡаланың төнъяҡ өлөшөндә бөгөн Гвардейская электр подстанцияһы сафҡа инде.Уны рәсми асыу тантанаһында республика хөкүмәте премьер-министры Рөстәм Мәрҙәнов ҡатнашты. Энергетика объекты ҡаланың бер өлөшөн, Өфө районы һәм яңы индустриаль паркты...
Бөгөндән “Татфондбанк” вкладсыларына агент-банктар аша түләүҙәр башларға тейеш
Бөгөндән “Татфондбанк” вкладсыларына агент-банктар аша түләүҙәр башларға тейеш. “Вкладтарҙы страховкалау буйынса агентлыҡ” конкурс нигеҙендә был эшкә биш банкты йәлеп итергә ҡарар итте.Вкладсыға аҡсаһын алыу өсөн агент-банкка паспортын күрһәтеү ҙә етә. Шулай уҡ билдәләнгән формала ғариза...
Был көндәрҙә финанс баҙарындағы төп яңылыҡтар Татфондбанкка бәйле
Был көндәрҙә финанс баҙарындағы төп яңылыҡтар Татфондбанкка бәйле. Бөгөндөн 17-се декабргә тиклем банк клиенттарҙы хеҙмәтләндереүҙе туҡтатты.Был тәү сиратта ликвидлыҡты тергеҙеү буйынса саралар комплексын әҙерләү һәм тормошҡа ашырыу өсөн кәрәк тип хәбәр ителә банктың сайтында. 7 декабрҙән банк...
Моноҡалаларҙы төҙөкләндереү өсөн федераль бюджеттан 20 миллиард һум аҡса йүнәлтелә
Моноҡалаларҙы төҙөкләндереү өсөн федераль бюджеттан 20 миллиард һум аҡса йүнәлтелә. 2017 йылда төбәктәрҙе, шул иҫәптән моноҡалаларҙы төҙөкләндереү өсөн федераль бюджеттан 20 миллиард һум аҡса йүнәлтелә. Рәсәй Президенты Владимир Путин Федераль Йыйылышҡа Мөрәжәғәтнамәһендә ошо хаҡта...
Стәрлетамаҡ ҡалаһында ҡыйыҡтан төшөп килгән ҡалай эшсенең башын киҫкән
Стәрлетамаҡ ҡалаһында ҡыйыҡтан төшөп килгән ҡалай эшсенең башын киҫкән. Был хәл Сода компанияһы биләмәһендә була. Ремонт эштәре башҡарып йөрөгән ваҡытта 57 йәшлек слесарь-монтажсы бина ҡыйығынан ҡалай тимер ташлай, ул осоп китеп аҫта бетон болғатып йөрөгән иптәшенә эләгә. Зыян күреүсе 47 йәшлек...
Башҡортостанда йәшелсәгә хаҡ төшә
Башҡортостанда йәшелсәгә хаҡ төшә. Республика статистика хеҙмәте ҡайһы бер тауарҙарҙың хаҡтарын баҫтырып сығарҙы. Ведомство мәғлүмәттәре буйынса, аҡ майға 3 процентҡа, сырға һәм һөткә 2 процентҡа хаҡ артҡан. Шул уҡ ваҡытта, ярма һәм йәшелсә ике процентҡа арзанайған. Һыйыр, ите, балыҡ, он,...
Республикала нигеҙҙә сифатлы ит һәм ит ризыҡтары һатыла
Республикала нигеҙҙә сифатлы ит һәм ит ризыҡтары һатыла. Башҡортостан буйынса ҡулланыусылар хоҡуҡтарын күҙәтеү идаралығы 1 мең 525 ит һәм ит продукцияһы өлгөһөн тикшергән. Шуларҙың 3,2 проценты ғына гигиена талаптарына яуап бирмәгән. Квартал дауамында инспекторҙар 498 килограмлыҡ...
Республиканың 100 йыллығына — 100 инвестиция проекты
Республиканың 100 йыллығына — 100 инвестиция проекты. Башҡортостандың Сауҙа-сәнәғәт палатаһы «Республиканың 100 йыллығына — 100 инвестиция проекты» акцияһын иғлан итте. Республикала инвестиция мөхитен яҡшыртыу өсөн шарттар булдырыуҙымаҡсат итеп ҡуйған акцияны республика башлығы ла хуплаған...
Башҡортостан хужалыҡтары импортты алыштырыу юлдарын барлай
Башҡортостан хужалыҡтары импортты алыштырыу юлдарын барлай. Ситтән индерелгән аҙыҡ урынына республиканың теплица комплекстарында үҫтерелгән сифатлы йәшелсә һатып алыусыларҙа ла яҡлау таба. Ә бына райондар агросәнәғәттең был тармағындағы үҙгәрештәргә әҙерме. Тәүлек әйләнәһенә туҡтауһыҙ эш....
2017 йылдан банктар кредитты бармаҡ эҙҙәренең күсермәһе буйынса ғына бирә башлаясаҡ
2017 йылдан банктар кредитты бармаҡ эҙҙәренең күсермәһе буйынса ғына бирә башлаясаҡ. Белгестәр фекеренсә, был бөгөн бик ваҡытлы сара. Тәүҙә яңы технология һынау үтергә тейеш. Быға тиклем банк хеҙмәттәре менән файҙаланғандарҙың биометрик мәғлүмәттәр базаһы булдырылып ул федераль һаҡ хеҙмәтендә...
Башҡортостанда вертолеттар төҙөү өсөн яңы урын билдәләнде
Башҡортостанда вертолеттар төҙөү өсөн яңы урын билдәләнде. Республика хөкүмәтенән хәбәр итеүҙәренсә, Көйөргәҙе районы Ермолаеволағы "Роторфлай" осоу-һынау үҙәге һайлана. Унда вертолеттар йыйыла һәм һынау үтәсәк. Ошо уҡ комплекста пилоттар әҙерләнә, шулай уҡ Ҡытайҙың ДЕА компанияһы етештергән...
Ураҡ-2016
Башҡортостан иген культураларының уңышы буйынса Волга буйы федераль округында 10-сы һәм һуғылған майҙандар буйынса икенсе урын биләй. Округта гектарынан 20, Башҡортостанда 19 центнер уңыш алына. Ил буйынса 110-116 миллион тонна күләмендә рекордлы тулайым иген йыйыу көтөлә. Башҡортостан Хөкүмәте...
Башҡортостанда әстрхан сәтләүегенә өҫтөнлөк бирелә
Башҡортостанда әстрхан сәтләүегенә өҫтөнлөк бирелә. Бөтә Рәсәй ауыл хужалығы иҫәбен алыу барышында ҡыҙыҡлы мәғлүмәттәр асыҡланды. Республикала беҙҙең тәбиғәт шарттарына ят булған әстрхан сәтләүеге, ананас, өрөк үҫтерелә. Сәскә яратыусылар күбәйгән - айырым баҡсаларҙа гөл-сәскәләр хатта икешәр...
Башҡортостанда ипотека проценттары 10 процентҡа тиклем кәмей
Башҡортостанда ипотека проценттары 10 процентҡа тиклем кәмей. Ошо маҡсатта айырым төркөм граждандар өсөн өҫтәмә субсидиялар бүленәсәк. Республика хөкүмәте президиумында ошо хаҡта ҡарар ҡабул ителде. Мәғлүм булыуынса, былтыр Рәсәй хөкүмәте илдең торлаҡ ипотека баҙарын көрсөктән сығарыу буйынса...
Башҡортостанда ауыл хужалығы йәрминкәләре үтә
Шәмбе һәм йәкшәмбе баҙарҙарында ауыл хужалығы тауарҙары, йәшелсә-емеш һаталар. Уҙған ял көндәрендә Өфөлә лә ошондай сауҙа рәттәре ойошторолдо. Бал, май, он ризыҡтары, үҫентеләр менән һатыу итеүселәр республиканың төрлө райондарынан килгәйне. Иглиндағы шәхси хужалыҡтар,...
Рәсәй Хөкүмәте ҡарары менән “Башнефть” компанияһын хосусилаштырыу билдәһеҙ ваҡытҡа кисектерелде
Рөстәм Хәмитов шәхсән Республика позициһын яҡлап бер нисә тапҡыр компанияны ашығыс һатырға ярамай, тип белдергәйне. Бөгөн “Башнефть” төбәк бюджетына 7 миллиард 250 миллион һум аҡса күсерҙе. Рөстәм Хәмитов әйтеүенсә, нефть компанияһының республиканың социаль-иҡтисади үҫешенә индергән өлөшө...
Башҡортостанда быйыл ҡарабойҙай уңышы рекордлы көтөлә
Башҡортостан аграрийҙары быйыл 105 мең тонна ҡарабойҙай урырға иҫәп тота. Беҙҙең республика өсөн был күрһәткес рекордлы буласаҡ. Былтыр 103 мең тонна ҡарабойҙай йыйылды. Башҡортостан илдә Алтай крайынан ҡала, икенсе урында килә. Рәсәй буйынса күрһәткестәрҙе алғанда, быйыл 1 миллион тоннанан ашыу...
Благоварҙа яңы элеватор һәм ҡатнаш аҙыҡ заводы эш башланы
Улар Благовар селекция-генетика үҙәге нигеҙендә булдырылды. Әлегә элеватор урындағы иген иҫәбенә тулыландырыла. Ашлыҡтың күп өлөшө сусҡасылыҡ өсөн ҡатнаш аҙыҡҡа ебәрелә. Киләсәктә күрше-тирә райондарҙан да игенде һаҡлау, йәки эшкәртеү өсөн алыу күҙаллана. Бында ашлыҡтың һәм ваҡыттың ҡәҙерен...
Республиканың айырым райондарында ҡоролоҡ күҙәтелә
Башҡортостанда әле янғынға ҡаршы махсус режим иғлан ителгән. Был осорҙа ут яғырға, ҡороған үләндәргә ут төртөргә ярамай. Урындарҙа хәл бик ҡатмарлы булып ҡала. Шуға ла дежур итеү ойошторола, урмандар айырыуса күҙәтеүгә алынған. Режимды боҙған осраҡта 5 мең, шәхси эшҡыуарҙарға 50 мең,...
- 1
- 2
- 3
- 4
- 5
- 6
- 7
- 8
- следующая ›
- последняя »


text:
Өфөлә бер эшһеҙгә ике вакансия тура килә
Бөгөн Өфөлә рәсми рәүештә теркәлгән 7300 эшһеҙ иҫәпләнә, уларҙың 6250-һе эшһеҙлек буйынса пособие ала. Өфөнөң Халыҡты эш менән тәьмин итеү үҙәгендә йәмғеһе 7700-гә яҡын кеше иҫәптә тора.
«Башинформ» агентлығына Башҡортостан баш ҡалаһының халыҡ мәшғүллеге хеҙмәтенән хәбәр итеүҙәренсә, ҡаланың вакансиялар банкында бөгөнгө көндә 16 меңгә яҡын буш эш урыны иҫәпләнә. Көсөргәнешлек коэффициенты 0,48-гә тиң. Өфөлә рәсми эшһеҙлек кимәле 1,29 процент тәшкил итә.
2013 йыл башынан Өфөнөң Халыҡ мәшғүллеге үҙәге ярҙамында 1700-ҙән ашыу кеше эшкә урынлашҡан. Йәнә 500 эшһеҙ хеҙмәт баҙарында талап ителгән һөнәрҙәргә ҡайтанан бушлай уҡытырға ебәрелгән.


text:
Асыҡ ауыҙ ҡарға булмайыҡ!
- Подробности
- Родительская категория: "Туған тел" клубы
- Опубликовано 09.09.2009 17:09
Федераль белем биреү стандарттарында милли – региональ компонентты һаҡлап ҡалыу тураһында ҡултамғалар йыйған саҡта төрлө кешеләр менән аралашырға тура килде. Үҙенең балаһына Иҙел тип исем ҡушҡан, халҡыбыҙҙың моңона иҫе киткән, тик туған телендә аралашыуҙан мәхрүм булған йәш ҡатын ата-әсәһенә әле булһа үпкәһен белдереп: «Бала саҡта өйрәтмәгәс, хәҙер ата-бабаларым аралашҡан телдә һөйләшеүе ҡыйын»,- ти.
Эйе, башҡортлоғо уның мөләйем йөҙөнә сыҡҡан, күңеленә ҡаны менән һеңгән, ләкин теле генә әйләнмәй. Эйе, быйылғы уҡыу йылынан Рәсәйҙә яңы мәғариф стандарттары индереп, былай ҙа телен оноторға әҙер торған халҡымды тарихын, мәҙәниәтен, телен өйрәнеүҙе тыйып, бер милләтле ил яһарға маташҡайнылар. Шовинист чиновниктарҙың маҡсаттары әлегә тормошҡа ашманы. Артабан да беҙ уларҙың был ниәттәренә юл ҡуйырға тейеш түгелбеҙ.
Үткән быуат башында ғына ике миллиондан ашыу булған башҡорт халҡы, рус йә татар телдәрендә уҡып һәм һөйләшеп, үҙ туған телен онотоп, милли рухынан яҙып, икенсе милләттәр тарафынан йотола-йотола яртылашҡа тиерлек кәмене. Үҙ туған телен, ата-әсәһе телен белмәгән кеше милли аңын, милли рухын да юғалта. Бындай хәл – халыҡ, милләт яҙмышы өсөн оло хәүеф.
70-се йылдарҙа күптәребеҙ туған телебеҙҙә уҡыуҙан, белем һәм тәрбиә алыуҙан мәхрүм булып ҡалдыҡ, шуның өсөн аҙым һайын күпме «мама», «папа»лар. (Уҡытыусы коллегаларыма ла балаларының шулай өндәшкәнен ишеткәнем бар, мыҫҡылдың аръяғы инде!) Ярай әле «бабушка»,«дедуль» тип әйткәндәре осраһа ла - һирәк.
Бала сағым үткән быуаттың 60-70-се йылдарына тура килде. Ырымбур өлкәһендә бәләкәй генә шишмәнән башланған Ташлы йылғаһы ауылыбыҙ эргәһенән үҙенә юл ярып, бәрәкәтле һыуҙарын Оло Эйеккә ҡоя. Ташлы аръяғы ерҙәре беҙҙеке түгел – Ырымбур өлкәһе Һарыҡташ районына ҡарай. Бала-сағаның ҡайһылары шул райондың Михайловка ауылында, ҡайһылары Ейәнсура районы Иҫәнғол мәктәбендә һабаҡ ала торған ине. Русса һөйләшеү модаға керә башлаған саҡ. Ләкин ябай колхозсы булып эшләгән әсәйем һәм атайым: «Пап – мам» тип әйтер булһағыҙ, Михайловкалағы Иван менән Марьяға барып йәшәгеҙ, үҙ милләтебеҙҙән булмаған кешене тормош иптәше итер булып, тупһаға баҫтырмағыҙ. Ҡартайған көнөбөҙҙә ҡарғалай ҡаңғылдашып ултырырға Хоҙай ҡушмаһын», - тигән һүҙҙәрен биш балаһына ла һеңдерә алғандар. Шағир ҙа был турала ябай кешенең фекерен иҫбатлап яҙған бит: «Ҡарғалар күп, беҙ аҙ тип ҡаңғылдашмай бит бөркөттәр». (Шағирҙан да яҡшыраҡ әйтеп буламы ни!)
Тағы ла бер аҙ баласаҡ хәтирәләре менән уртаҡлашҡы килә. Оҙон ҡышҡы кистәрен әсәйем менән атайым ҡул эштәрен ҡуйып тороп, алмаш-тилмәш З. Биишеваның «Кәмһетелгәндәр», «Оло Эйек буйында» романдарын беҙгә ҡысҡырып уҡығандарын хәтерләйем. Бәләкәй мыртыйҙарым илап ебәрһә, атайым елкәһенә ултыртып, саптырып йөрөй: «Егеттәр иламай! Беҙ Салауат Юлаев тоҡомонан!!» - тип уйынлы-көлкөлө йыуатыр ине. Шулай ябай ғына һүҙҙәр менән арбай алғандар беҙҙе.
Ҡыуандыҡ ҡалаһында йәшәп ятҡан ағайымдың ике балаһы ла башҡорт телендә белем ала алмаһалар ҙа, үҙ телебеҙҙә аралашыуҙы хуп күрәләр, рухлы булып үҫеп киләләр. Рауил Бикбаев әйтмешләй: «Башҡортостанда башҡорт булыуы нимә ул, башҡалар араһында башҡорт булып ҡара». Хәҙер инде шөкөр, Башҡортостаныбыҙҙа балаларыбыҙға туған телен өйрәнергә шарттар тыуҙырылған, тик уның ҡәҙерен генә белергә кәрәк.
Туған тел – әсә теле генә түгел, ул - халыҡ теле. Донъя цивилизацияһында милләтебеҙҙең үҙ урыны булырға тейеш. Ғәмһеҙ ҡараштарҙан, битарафлыҡтарҙан, һәлкәүлектән ҡотолоу кәрәк.
Әнисә ТҮЛӘГӘНОВА,
3-сө мәктәптең башҡорт теле һәм әҙәбиәте уҡытыусыһы, туған телдәр буйынса директор урынбаҫары.
Күмертау ҡалаһы
yeshlek.ru сайтынан


text:
Башҡортостан вәкилдәре РФ Президенты ҡарамағындағы Эшҡыуарҙар хоҡуҡтары буйынса вәкил янындағы эксперттар советы составына инде
Республиканан өс вәкил – Башҡортостандан Дәүләт Думаһы депутаты, парламенттың Гражданлыҡ, енәйәт, арбитраж һәм процессуаль ҡануниәт буйынса комитеты рәйесе Павел Крашенинников, «Рәсәй терәге» ҡарамағындағы Эшҡыуарҙар хоҡуҡтары буйынса вәкил Светлана Халфина һәм «Эшлекле Рәсәй» дөйөм Рәсәй йәмәғәт ойошмаһының вице-президенты Андрей Назаров Рәсәй Президенты ҡарамағындағы Эшҡыуарҙар хоҡуҡтары буйынса вәкил янындағы эксперттар советы составына инде. Совет федераль хөкүмәттә булдырылды.
Уларҙан тыш, Дәүләт Думаһының Иҡтисади сәйәсәт, инновацион үҫеш һәм эшҡыуарлыҡ буйынса комитеты рәйесе Игорь Руденский, Рәсәй Хөкүмәтенең юғары суд инстанцияларындағы тулы хоҡуҡлы вәкиле Михаил Барщевский, Рәсәй Президенты ҡарамағындағы Гражданлыҡ йәмғиәтен үҫтереү һәм кеше хоҡуҡтары буйынса советы ағзаһы Тамара Морщакова, Мәскәүҙең Адвокаттар палатаһы президенты Генри Резник һәм башҡа танылған йәмәғәт эшмәкәрҙәре бизнес берләшмә мәнфәғәттәрен яҡлаясаҡ.
Совет рәйесе итеп Михаил Барщевский һайланды. Уның фекеренсә, суд системаһын реформалаштырыуға йүнәлтелгән саралар әҙерләү һәм уларҙы ҡабул итеүгә булышлыҡ итеү, шул иҫәптән судтарҙың бойондороҡһоҙлоғон тьәмин итеү һәм Енәйәт кодексының яңы редакцияһы өҫтөндә эшләү яңы йәмәғәт органы эшмәкәрлегенең төп йүнәлештәренең береһе булырға тейеш.


text:
Ете ырыуға берләшеп
- Подробности
- Родительская категория: "Туған тел" клубы
- Опубликовано 02.07.2010 15:33
– Тамғабыҙ – Ҡаҙаяҡ,
Йылғабыҙ –Нөгөш,
Төйәгебеҙ – Урал,
Илебеҙ –Башҡортостан,
Батырыбыҙ – Майҡы бей,
Девизыбыҙ: «Беҙ – Табын, беҙ – Табын,
Үҙ күрәбеҙ беҙ барын».
Табын ырыуы вәкилдәре «Имәнкәй» йәйләүенә ҡорға йыйылыусыларҙы ошолай сәләмләне. Үҫәргәндәр, юрматылар, бөрйәндәр, ҡыпсаҡтар, меңлеләр, тамъяндар ҙа алыҫ араларҙы яҡынайтып, хозур тәбиғәтле Ғафури еренә ашыҡты. Йыйынға килеүсе һәр ырыу үҙенең тамғаһы, ҡошо, ағасы, батыры менән таныштырып үткәс, яңыраҡ уҙған III Бөтә донъя башҡорттары ҡоролтайына байҡау яһанылар. Уҡытыусы йылы айҡанлы күп эштәр башҡарылыуын билдәләп киттеләр. Ә ниндәй ҡор йыр-моңһоҙ үтһен инде?! Һәр ырыу вәкилдәре йыр-бейеү «күстәнәс»тәренән ауыҙ иттерҙе.
Сәсән һүҙе – бер алтын, күмәк кәңәш – мең алтын, тигән боронғолар. Ошоно иҫтә тотоп, ҡорға килеүселәр мәртәбәле ҡунаҡтар – Башҡортостан Республикаһы Мәғариф министрлығында милли мәғариф һәм төбәк-ара хеҙмәттәшлек бүлеге етәксеһе Рәйсә Күзбәкова, йәйләүгә башланғыс биреүсе, «Тормош һабаҡтары» дәреслеге авторы, Башҡортостан һәм Рәсәй яҙыусылар берлеге ағзаһы, журналист-яҙыусы Мәрйәм Бураҡаева, «Туған тел» клубынан Тимур Мөхтәровтарҙың кәңәш-фатихаларын тыңланы. Унан йәйләү хужаһы Миңлеғәле Ғәзизов ырыу башлыҡтарын йыйып, йәйләүҙе асыҡ тип иғлан итте, флагтар күтәрелде.
Ниндәй йәйләү, ырыу, ҡор ул, тиһегеҙме? «Имәнкәй»ҙә лагерҙы – йәйләү, отрядтарҙы ырыуҙар тип атап йөрөтәләр. Бында әле республикабыҙҙың төрлө район-ҡалаларынан, Ырымбур өлкәһенән, Татарстан Республикаһынан башҡорт телен яҡшы белгән 200-гә яҡын бала ял итә.
– Балаларҙың ялын матур ойошторор өсөн бөтә көсөбөҙҙө һалабыҙ. Рамазан Йәнбәков, Мөхәмәт Иҙрисов, Рәшиҙә Туйсина, Фәйзи Ғәскәров исемендәге йыр-бейеү конкурстары уҙғарыласаҡ. Күренекле әҙип, сәнғәт әһелдәре менән осрашыуҙар ойоштороу ҡаралған. Йәйләүҙә үҙен һәр яҡлап яҡшы күрһәткәндәр Еҙем буйлап һалда йөҙәсәк. «Йәйләү һылыуы», «Йәйләү батыры» ла һайланасаҡ. «Әкиәттә ҡунаҡта», «Көләмәстәр көнө» лә һәр кемдең күңелендә иҫтә ҡалырлыҡ булыр тип ышанабыҙ, – ти йәйләү хужаһының урынбаҫары Әлфиә Тимербай ҡыҙы Мәүлийәрова.
«Имәнкәй» йәйләүендә балалар 21 көн буйына матур ял итеп кенә ҡалмаясаҡ, Башҡортостан тарихын, мәҙәниәтен, халҡыбыҙҙың йолаларын, ғөрөф-ғәҙәттәрен, милли аш-һыуҙарын да өйрәнәсәк. Әйткәндәй, ял итеүселәрҙе ашха- нала 5 тапҡыр туҡландыралар. Халҡыбыҙҙың милли аштарын да бирәләр.
Йәйләү асылған көндө төшкө аштан һуң бүтәндәр һыу инер-гә китһә, «бөрйәндәр» яҙыусы Мәрйәм Бураҡаева менән күҙгә- күҙ осрашып, туған тел, ил, ғаилә ҡороу хаҡында һөйләште. Ҡыҙҙар һәм малайҙар ҡыҙыҡһындырған һорауҙарын бирҙе, автографтар алды.
– «Бөрйән» ырыуына 19 район уҡыусыһы йыйылған, берәүебеҙ Ырымбурҙан, – ти тәрбиәсе Рәсимә Йомағолова. Улар араһында Шишмә районы Күсем мәктәбенән Айҙар Юлмөхәмәтов башҡорт, урыҫ телдәрендә шиғырҙар ҙа ижад итә икән, һөйләп ишеттерҙе.
Осрашыу бөтөүгә уҡыусыларҙы спартакиада, ауыл клубындағы кеүек башҡортса бейеүҙәр, милли уйындар көтә ине.
Һәр көнөгөҙ матур, иҫтәлек-ле үтһен, ҡыҙҙар һәм малайҙар! Киләсәктә туған телебеҙ, хал-ҡыбыҙ, илебеҙ өсөн файҙалы, ышаныслы кешеләр булып үҫергә яҙһын һеҙгә.
Гөлназ ИҠБАЕВА.
Ғафури районы.


text:
Телемедицина үҙәктәре селтәре киңәйә
Башҡортостанда телемедицина үҙәктәре селтәре киңәйә.
Ҡыуатов исемендәге Республика клиник дауаханаһында
медицина ярҙамының сираттағы махсуслаштырылған төрө үҙәге
асылды. Үҙәк асыу менән Республика клиник дауаханаһының
операция бүлмәләренән туранан-тура трансляция яһау,
Башҡортостан райондарынан врачтар һәм пациенттар өсөн
алыҫтан тороп консультация үткәреү мөмкинлеге барлыҡҡа
килде. Бынан тыш, хәҙер бында Рәсәй ғалимдары
ҡатнашлығында видеолекциялар, семинарҙар үткәреү юлы
менән врачтарҙың квалификацияһын күтәреү программаһын
әүҙем индерә аласаҡтар.
Яҡын арала телемедицина үҙәктәре республиканың башҡа
дауалау-профилактика учреждениеларында ла барлыҡҡа киләсәк.
Телемедицина ("алыҫтан тороп медицина") — ул дауалау-
диагностика консультациялары, һаулыҡ һаҡлау өлкәһендә
телекоммуникацион технологиялар ҡулланып бойомға
ашырылған идара итеү, белем биреү, ғилми һәм ағартыу
саралары. Хәҙерге шарттарҙа телемедицинаның төп маҡсаты -
юғары квалификациялы белгес-медиктар ҙур ҡалалар ғына түгел,
шулай уҡ иң алыҫтағы тораҡ пункттары халҡына ла ярҙам
күрһәтә алһын өсөн шарттар булдырыу. Бөгөн Рәсәй
Федерацияһы субъекттарының яртыһында тиерлек
телемедицина үҙәктәре бар.
Башҡортостанда беренсе телемедицина үҙәге 2001 йылдың
сентябрендә 2-се Республика клиник дауаханаһы базаһында
булдырылды. Һуңынан телемедицина Мораҡ ауылында,
Стәрлетамаҡ, Сибай һәм Белорет ҡалаларында барлыҡҡа килде.


text:
Ҡурған өлкәһе
Ҡурған өлкәһе — Рәсәй Федерацияһы төбәге, Урал федераль округына инә. 1943 йылдың 6 феврелендә ойошторолған. Составында 24 район, 9 ҡала, 6 ҡала тибындағы ҡасаба.
Йөкмәткеһе
География[үҙгәртергә | вики-тексты үҙгәртергә]
Көнбайыш-Себер тигеҙлегенең көньяғында урынлашҡан. Свердловск өлкәһе, Силәбе өлкәһе, Төмән өлкәһе һәм Ҡаҙағстан менән сиктәш. Үҙәге — Ҡурған ҡалаһы. Майҙаны — 71 мең км2.
Халҡы[үҙгәртергә | вики-тексты үҙгәртергә]
Халҡы — 0,9 млн кеше, шул иҫәптән 12,3 мең башҡорт (2010). Халҡының уртаса тығыҙлығы — 12,7 кеше/км2. Халҡының тәбиғи кәмеүе — 2,8 мең кеше. Урбанизация — 54,6 %; ҙур ҡалалары — Ҡурған, Шадринск. Иҡтисади әүҙем халҡының һаны — 473 мең кеше. Миграция иҫәбенә кәмеүе — 4,2 мең кеше. Милли составы (%): урыҫтар — 90, татарҙар — 1,9, башҡорттар — 1,4. Ҡурған өлкәһе башҡорттары Урал аръяғы башҡорттарына ҡарай.
Тарих[үҙгәртергә | вики-тексты үҙгәртергә]
16 быуат уртаһына тиклем Ҡурған өлкәһенең хәҙерге биләмәләре Себер ханлығында була, уға Уралдың көнсығыш битләүҙәрендә, Исәт, Мейәс, Уй ылғалары буйында йәшәгән башҡорттарҙың ерҙәре инә. Башҡортостандың Урыҫ дәүләтенә ҡушылыуынан һуң Себер даруғаһының Ҡатай, Ҡалмаҡ һәм Һарт улустары, 1919 йылға тиклем — Силәбе өйәҙе, 1919—22 йылдар — Ялан кантоны, 1943 йылда өлкәнең Әлмән һәм Сафакүл райондары башҡорттар айырыуса тупланып йәшәгән территориялар иҫәбенә инә.
Дәүләт ҡоролошо[үҙгәртергә | вики-тексты үҙгәртергә]
Ҡурған өлкәһе Уставына ярашлы, дәүләт власы суд, башҡарма һәм ҡанундар сығарыу йүнәлештәренә бүленә.
Башҡарма власть[үҙгәртергә | вики-тексты үҙгәртергә]
- Ҡурған өлкәһе Губернаторы — өлкә башлығы һәм төбәктең иң юғары вазифалы кешеһе[2]. Ҡурған өлкәһе Хөкүмәте етәксеһе. Ҡурған өлкәһе Хөкүмәте статусы һәм хоҡуғы Ҡурған өлкәһе Уставы менән билдәләнгән.
Суд власы[үҙгәртергә | вики-тексты үҙгәртергә]
Ҡурған өлкәһе суд системаһы составында:
- Ҡурған өлкәһе суды, Рәсәй Юғары судының түбәнге инстанция суды
- Ҡурған өлкәһе арбитраж суды, Рәсәй Юғары судының түбәнге инстанция суды
Закондар сығарыу власы[үҙгәртергә | вики-тексты үҙгәртергә]
- Өлкә Парламенты — Ҡурған өлкәһе думаһы.
Административ ҡоролошо[үҙгәртергә | вики-тексты үҙгәртергә]
Өлкәлә 24 муниципаль район һәм 2 ҡала округы бар.
- Муниципаль райондар
- Әлмән районы
- Белозерский районы
- Варгаши районы
- Далмат районы
- Звериноголовский районы
- Каргаполье районы
- Ҡатай районы
- Кетов районы
- Ҡортамыш районы
- Лебяжье районы
- Маҡуш районы
- Мишкин районы
- Мокроус районы
- Петухов районы
- Половинское районы
- Тубыл яны районы
- Сафакүл районы
- Сиҙәм (Целинный) районы
- Частоозерье районы
- Шадрин районы
- Шатров районы
- Шумиха районы
- Щучье районы
- Юрғамыш районы
- Ҡала округттары
- Шадринск
- Ҡурған
Башҡортостан менән Ҡурған өлкәһе араһында хеҙмәттәшлек[үҙгәртергә | вики-тексты үҙгәртергә]
Башҡортостан м‑н Ҡурған өлкәһе араһында Гуманитар өлкәлә хеҙмәттәшлек итеү тураһында килешеүгә (1995), Дуҫлыҡ һәм хеҙмәттәшлек т‑да килешеүгә (1998), Сауҙа‑иҡт., фәнни‑техник, соц. һәм мәҙәни хеҙмәттәшлек т‑да килешеүгә (2006) ҡул ҡуйылған. Башҡортостан һәм Ҡурған өлкәһе араһында сауҙа әйләнеше 2006 йылда 1485,8 млн һум тәшкил иткән. Башҡорттарҙың йәмәғәт берекмәләре, 18 башҡорт фольклор, шул иҫәптән өс балалар коллективы эшләй. 1995 йылдан башлап өлкә радиоһында башҡорт телендә ай һайын «Тыуған яҡ» тапшырыуы сыға. Райондың 17 мәктәбендә (7‑һендә башҡорт теле мотлаҡ уҡытыла торған предмет булараҡ өйрәнелә) башҡорт халҡының тарихы һәм әҙәбиәте буйынса факультативтар, түңәрәктәр ойошторола. Әлмән районы Тәңрекүл урта мәктәбе башҡорт телен, мәҙәниәтен, тарихын өйрәнеү буйынса методик үҙәк итеп билдәләнгән.
2005 йылдан башлап Башҡортостан һәм Ҡурған өлкәһе ғилми һәм медицина учреждениелары араһында үҙ‑ара хеҙмәттәшлек үҫешә, атап әйткәндә, Ҡурған ҡалаһындағы академик Г. А. Илизаров исемендәге «Тергеҙеү травматологияһы һәм ортопедияһы» Рәсәй ғилми үҙәге Башҡортостандың медицина учреждениеларына консультатив һәм методик ярҙам күрһәтә. Ҡурған өлкәһендә тыуған Ғ. С.Ғәлиуллина, Ш. Ә.Манатов, Д. П.Соколов, Ғ. Ғ.Тағанов һ.б. эшмәкәрлеге Башҡортостан менән бәйле.
Башҡортостан менән Ҡурған өлкәһе иҡтисад өлкәһендә төбәк-ара бәйләнеште лә йылдың-йылы әүҙемләштерә. 2016 йылдың мартында өлкәнең Ҡортамыш районы менән иҡтисади мәсьәләләрҙе үҫтереү, тарихи һәм мәҙәни мираҫты һаҡлау, байытыу өлкәһендә хеҙмәттәшлек тураһында килешеүгә ҡул ҡуйылды[3].
Иҫкәрмәләр[үҙгәртергә | вики-тексты үҙгәртергә]
- ↑ Правительство Курганской области Официальный сайт (урыҫ.) (Тикшерелгән 19 март 2016)
- ↑ Губернатор / ПОЛНОМОЧИЯ. Из Устава Курганской области. Правительство Курганской области Официальный сайт (урыҫ.) (Тикшерелгән 19 март 2016)
- ↑ Башҡортостан менән Ҡурған өлкәһе иҡтисади партнерлыҡты үҫтерә — «Башинформ» мәғлүмәт агентлығы, 2016, 18 март (Тикшерелгән 19 март 2016)
Һылтанмалар[үҙгәртергә | вики-тексты үҙгәртергә]
- Сәмиғуллин В. К. Ҡурған өлкәһе // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.
- Проект «Старые фотографии и открытки Кургана и Курганской области»
- Правительство Курганской области — Официальный сайт
- Курганская областная Дума — Официальный сайт
- Портал представительных органов муниципальных районов и городских округов Курганской области — Официальный сайт
- Официальный сайт Администрации и городской Думы Кургана
- Управления культуры Курганской области — Официальный сайт
- Курганская область в справочнике-каталоге «Вся Россия»
- Информационный портал Кургана
- Спутниковые снимки и векторные карты Кургана и Курганской области
- Лица Зауралья


text:
Башҡорт балы йәрминкәһе Силәбелә асылды
ӨФӨ, 2014 йыл, 12 сентябрь. /«Башинформ» мәғлүмәт агентлығы, Ләйлә Аралбаева/.
Пушкин исемендәге Силәбе ҡала баҡсаһында башҡорт балы йәрминкәһе асылды. 14 сентябргә тиклем бөтә ҡала халҡы Башҡортостандың иң яҡшы баллы райондарынан килтерелгән хуш еҫле, сифатлы аҙыҡтан ауыҙ итә аласаҡ, тип хәбәр итте Башҡортостан Республикаһының Силәбе өлкәһендәге даими вәкиллегенең матбуғат секретары Михаил Хәбиров. Йәрминкә Башҡортостандың Силәбе өлкәһендәге вәкиле Амур Хәбибуллин булышлығында уҙғарыла.
Йәрминкәлә республиканың экологик таҙа райондарында бал ҡорттары йыйған ғәҙәттәге йүкә балынан алып экзотик, ҡырағай бал ҡорттары йыйған балға тиклем төрлө сорттар тәҡдим ителгән.
— Бал тоҙҙарҙы, шлактарҙы бик яҡшы сығара, ҡан тамырҙарын таҙарта. Ҡанды шыйыҡландыра, веналарҙың варикоз киңәйеүендә һәм ирҙәрҙең һаулығы өсөн бик файҙалы, — тип билдәләне Башҡортостан умартасыһы Рәүил Аҙнабаев.
Йәрминкә төрлөлөгө бал менән генә тамамланмай, бында бик күп файҙалы умартасылыҡ продукттарын – ҡорт елеме, һитә, һеркә, инә ҡорт һөтө, шулай уҡ тәмле-татлы ризыҡтар һәм Башҡортостан сувенирҙарын табырға мөмкин.


text:
Ҡырғыҙстан Башҡортостан энергетиктары тәжрибәһен үҙләштерә
Ҡырғыҙстан милли энергетика үҫеше программаһын әҙерләй. Ҡырғыҙстан Республикаһы үҫеш Фонды директорҙар советы рәйесе Игорь Чудинов етәкселегендәге делегация тәжрибә үҙләштерергә Башҡортостанға килде.
Делегация составына Ҡырғыҙстан милли электр селтәре компанияһы етәкселәре (“НЭСК” асыҡ акционерҙар йәмғиәте), электр эшләп сығарыусы (“ЧаканГЭС”, “Нарымгидро” асыҡ акционерҙар йәмғиәттәре) һәм таратыусы (“Северэлектро” һәм “Востокэлектро” йәмғиәттәре) компаниялар вәкилдәре ингән.
"Башкирэнерго" асыҡ акционерҙар йәмғиәтенең матбуғат хеҙмәтенән хәбәр итеүҙәренсә, ҡунаҡтарҙы төбәк энергосистемаһын төҙөү тәжрибәһе, уның иҡтисади һөҙөмтәлелеге, подстанциялар ҡорамалдарының техник ышаныслылығы, электр селтәрҙәре һәм баҙар субъекттарында электр энергияһы коммерция иҫәбенең автоматлаштырылған мәғлүмәт-үлсәү системаһы эше, етештереүсе, селтәрҙәге һәм һатыу менән шөғөлләнгән компанияларҙың үҙ-ара хеҙмәттәшлеге тәжрибәһе ҡыҙыҡһындырған.
Урта Азия энергодефицитлы төбәк һанала. Ҡырғыҙстан менән Тажиҡстан ғына был исемлектә айырым урында, шуға ла улар иҡтисади йәһәттән энергосистема үҫеше һәм электр энергияһын Үзбәкстан, Төркмәнстан һәм Ҡаҙағстан кеүек күрше территорияларға экспортлау менән шөғөлләнергә ниәтләй.
Ҡырғыҙ энергетиктары “Берҙәм энергетик системаның системалы операторы” асыҡ акционерҙар йәмғиәте филиалы – “Башҡорт төбәк диспетчер идаралығы” менән танышты. Улар өсөн Үҙәк диспетчер пунктына һәм филиал персоналының тренажерҙарҙа әҙерлек үтеү пунктына экскурсия ойошторолдо. Ҡунаҡтарға Башҡортостан энергосистемаһы хаҡында, бында ҡулланылған реаль ваҡытта режимдар менән идара итеү технологиялары, шул иҫәптән махсус әҙерләнгән программа комплекстары хаҡында һөйләнеләр.
Белгестәр, шулай уҡ, «Уфимская» 500/220 кВ подстанцияһы эшмәкәрлеген дә баһалай алды. Башҡортостандың электр энергияһын таратыу компанияларында ҡырғыҙ делегацияһын электр энергияһы һәм телемеханика коммерция иҫәбенең автоматлаштырылған мәғлүмәт-үлсәү системаһын монтажлау һәм файҙаланыу мөмкинлеге ҡыҙыҡһындырҙы. «Дружба» 110/6/6 кВ подстанцияһында мегаполис шарттарында подстанцияны эксплуатациялау үҙенсәлеге тураһында һүҙ барҙы.


text:
Башҡортостанда синоптиктар көндәрҙең ныҡ һалҡынайыуын вәғәҙәләй, ҡар яуыуы ихтимал Фото: Андрей Старостин
Башҡортостанда синоптиктар көндәрҙең ныҡ һалҡынайыуын вәғәҙәләй, ҡар яуыуы ихтимал
Башҡортостанда синоптиктар көндәрҙең ныҡ һалҡынайыуын вәғәҙәләй, ҡар яуыуы ихтимал Фото: Андрей Старостин
ӨФӨ, 2014 йыл, 15 сентябрь. /«Башинформ» мәғлүмәт агентлығы, Гөлфиә Акулова/.
«Әбейҙәр сыуағы» осоро аҙағына яҡынлашты, көҙ үҙ хоҡуҡтарына инә. Рәсәй Гидрометеорология үҙәгенән хәбәр итеүҙәренсә, ил территорияһына антарктик циклондар тәьҫир итә башлай.
Башҡортостанда ағымдағы аҙнала көндәрҙең ҡыҫҡа ваҡытлы һәм көслө һалҡынайыуы көтөлә. Һауа температураһы алдағы көндәргә климат нормаһынан биш-алты градусҡа түбәнерәк төшәсәк.
Һауа температураһының түбәнәйеүе 16 сентябрҙә башланасаҡ, көндөҙ 10-13, төндә алты градусҡа тиклем һалҡынайтасаҡ.
Шаршамбы, 17 сентябрҙә, синоптиктар төбәктә максималь түбән күрһәткестәрҙе күҙаллай, көндөҙгө һауа температураһы көндөҙ һигеҙ градустан артмаясаҡ, төндә – минус дүрт градусҡа тиклем төшәсәк. 16, 17, 18 сентябрҙә яуым-төшөм көтөлә, республика буйынса урыны менән ҡар ҡатыш ямғыр яуыуы ихтимал.
Эш аҙнаһы аҙағына температураның бер аҙ күтәрелеүе бар – 14 градусҡа тиклем. Дөйөм алғанда, үҙгәреүсән һауа торошо ял көндәренә тиклем һаҡланасаҡ – 16 градусҡа тиклем йылытасаҡ, 21 сентябрҙә шулай уҡ бер аҙ ямғыр яуып уҙасаҡ.


text:
Башҡортостан парламентының ун һигеҙенсе ултырышында бюджет документтары ҡараласаҡ
22 октябрҙә Башҡортостан Республикаһы Дәүләт Йыйылышы–Ҡоролтайҙың ун һигеҙенсе ултырышында БР Президенты тәҡдим иткән бюджет документтары пакеты ҡараласаҡ. Был 2010 йылға һәм 2012 йылға тиклемге осорға Башҡортостан Республикаһының социаль — иҡтисади үҫешен күҙаллау проекты, шулай уҡ “2010 йылға Башҡортостан Республикаһы бюджеты тураһында” һәм “2010 йылға Башҡортостан Республикаһының Мотлаҡ медицина страховкаһы республика фонды бюджеты тураһында” закон проекттары.
Республика парламентының ун һигеҙенсе пленар ултырышын үткәреү тураһында ҡарарын Башҡортостан Республикаһы Дәүләт Йыйылышы – Ҡоролтай Президиумы үҙенең егерме беренсе ултырышында раҫланы. Парламенттың сираттағы ултырышы көн тәртибе проектына урындағы үҙидара, йәштәр сәйәсәте һәм башҡалар тураһында ғәмәлдәге закондарға үҙгәрештәр индереү буйынса 30-ға яҡын закон проекты индерелде.Өсөнсө уҡыуҙа ҡабул итеү өсөн бер нисә закон проекты тәҡдим ителде. Улар араһында “Башҡортостан Республикаһы Дәүләт Йыйылышы – Ҡоролтай тураһында”, “Башҡортостан Республикаһының дәүләт вазифалары тураһында ” Башҡортостан Республикаһы законының 5-се статьяһына үҙгәреш индереү хаҡында”, ” Башҡортостан Республикаһында ҡалалар төҙөлөшө эшмәкәрлеген көйләү тураһында” республика закондарына үҙгәрештәр индереү хаҡындағы закон проекттары бар. Парламент, бюджет документтарынан тыш, беренсе уҡыуҙа ла закон проекттарын ҡараясаҡ. Улар Башҡортостан Республикаһы Хөкүмәтенең Дәүләт Йыйылышына үҙ эшмәкәрлеге һөҙөмтәләре хаҡында йыл һайын отчет биреү тәртибенә асыҡлыҡ индергән “Башҡортостан Республикаһы Хөкүмәте тураһында” , муниципаль берәмек башлығын отставкаға ебәреү нигеҙҙәрен һәм тәртибен аныҡлаусы “Башҡортостан Республикаһында урындағы үҙидара тураһында” , республикала Профсоздар хеҙмәткәрҙәре көнөн билдәләүсе “ Профессиональ союздар тураһында” БР-һы Закондарына үҙгәрештәр индереү хаҡында закондар проекты.
Парламентарийҙар Дәүләт Думаһына ”Рәсәй Федерацияһында урындағы үҙидараны ойоштороуҙың дөйөм принциптары тураһында” Федераль законға үҙгәрештәр индереү хаҡында” федераль закон проектын индереү буйынса закондар сығарыу инициативаһы менән сығыш яһаясаҡ, Башҡортостан Республикаһы Дәүләт Йыйылышы –Ҡоролтай ҡарамағындағы икенсе саҡырылыш Йәштәрҙең йәмәғәт палатаһының 2007- 2009 йылдар осоронда эше хаҡында отчетын тыңлаясаҡ.
Кәңәшмәлә ” Башҡортостан Республикаһында йәштәр сәйәсәтен тормошҡа ашырыу буйынса ҡануниәтте камиллаштырыу тураһында” темаһына парламент тыңлауҙары үткәреү мәсьәләһе лә хәл ителәсәк.


text:
Белорет металлургия комбинаты Яңы йыл бүләктәренә миллион һумдан ашыу аҡса бүлде
«Мечел» компанияһына ингән Белорет металлургия комбинаты үҙ хеҙмәткәрҙәре балаларына Яңы йыл бүләктәре әҙерләне.
Ата-әсәләре Белорет металлургия комбинатында эшләгән дүрт меңгә яҡын бала предприятиенан Яңы йыл бүләктәре аласаҡ. Яңы йыл сибәркәйе – шыршы формаһындағы матур төргәктәге тәмле күстәнәскә кило ярым шоколад һәм карамель кәнфиттәр, шулай уҡ киләһе йыл символы – йомшаҡ ҡуян уйынсығы һалынған. Балалар өсөн Белорет металлургия комбинаты коллективынан махсус Яңы йыл мөрәжәғәтнамәһе лә әҙерләнгән, унда балаларға предприятие һәм «Мечел» компанияһы тураһында һөйләнелә.
Уҙып барыусы йылда тәүге тапҡыр мәктәп партаһы артына ултырған балалар, ә улар ике йөҙ тирәһе, предприятиеның профсоюз комитетынан да Яңы йыл бүләге аласаҡ. Бындай байрам акцияһын профсоюз активы вәкилдәре алты йыл буйына үткәрә инде.
Белорет металлургия комбинаты Яңы йылға ҡарата хәйриә бүләктәре лә әҙерләй. Быйыл предприятие коллективы ата-әсәһеҙ ҡалған балаларға тәм-томдар бүләк итәсәк. Балалар өсөн Яңы йыл айҡанлы ҡотлау кампанияһына предприятияе етәкселеге бер миллион һумдан ашыу аҡса бүлде.


text:
Башҡортостан оҫтаһының эштәре «Туристик сувенир» Бөтә Рәсәй конкурсының финалына сыҡты
ӨФӨ, 2015 йыл, 23 ноябрь. /«Башинформ» мәғлүмәт агентлығы, Ләйлә Аралбаева/.
Башҡортостан оҫтаһының ике эше «Туристик сувенир» Бөтә Рәсәй конкурсының финалына сыҡты. Республика халыҡ ижады үҙәгендә хәбәр итеүҙәренсә, «Ҡала сувениры» номинацияһында — балсыҡтан эшләнгән «Бөрө турғайы» һыҙғыртҡысы, «Төбәк сувениры» номинацияһында «Әлшәй сапсаны» уйынсығы финалға сыҡты.
Эштәрҙең авторы — Әлшәй районы Раевка ауылы оҫтаһы Ольга Грачева. Ул үҙенең эштәрен ғаилә оҫтаханаһында әҙерләй. Сапсан менән Бөрө турғайы — Бөрө ҡалаһының һәм Бөрө районының рәсми символы. Улар муниципаль берәмектең гербында һәм флагында төшөрөлгән. Ике эш тә башҡорт орнаменты менән биҙәлгән.
«Туристик сувенир» конкурсына 57 төбәктән 1352 эш тәҡдим ителгән. Рәсәйҙең 45 төбәгенән 285 сувенир авторы «Туристик сувенир» Бөтә Рәсәй фестиваль-конкурсының финалына саҡырылған. Финал 27-28 ноябрҙә Ярославлдә уҙа. Унда иң яҡшы сувенир әйберҙәр күргәҙмәһе эшләйәсәк, шулай уҡ һәр номинацияла еңеүселәр иғлан ителәсәк. Сара халыҡ кәсептәрен тергеҙеү һәм үҫтереү, илебеҙҙә туристик сувенир продукцияһы баҙарын үҫтереү маҡсатында ойошторолған һәм Туризм буйынса федераль агентлыҡ булышлығында уҙғарыла. Финалсыларҙың тулы исемлеге — конкурстың рәсми сайтында.


text:
Республика баҫыуҙарының 35 процентында иген урып һуғылған
Республика аграрийҙары баҫыуҙарҙың 35 процентында игенде һуғып алған, тип хәбәр иттеләр БР Ауыл хужалығы министрлығында. Көн һайын оператив мәғлүмәттәр сводкаһында урып һуғыу күрһәткесе 2-3 процентҡа арта бара.
19 авгусҡа ҡарата республикала урып һуғылған иген 1 миллион 206 меңдән ашыу тоннаны тәшкил итә. Көйөргәҙе, Дүртөйлө, Шаран райондары игенселәре ашлыҡтың яртыһынан ашыуын йыйып алған. Мәләүез, Стәрлетамаҡ һәм Саҡмағош райондары ла был сиккә етеп килә.


text:
Башҡортостан парламенттың сираттан тыш ултырышы үтте
Дәүләт Йыйылышы-Ҡоролтай уҙған аҙнала рәсми рәүештә йәйге каникулға китһә лә, депутаттарҙың ялын өҙөргә тура килде. Бөгөн парламенттың сираттан тыш ултырышы үтте.
Төбәк парламенты ултырышы менән федераль телевидениеның был тиклем ҡыҙыҡһынғаны юҡ ине. Бөгөн Дәүләт Йыйылышы-Ҡоролтай тирәһе НТВ, Рен ТВ, башҡа телеканалдарҙың камералары менән тулы булды. Улар сенсация эҙләп килгәйне. Әммә депутаттар алдан әйтелгәнсә, фәҡәт ҡоролоҡто ғына тикшерҙе.
Шулай ҙа хөкүмәт рәйесенең отчетын тыңлағандан һуң республиканың айырым ҡанундарына үҙгәреш индереү тураһындағы проект ҡаралды. Үҙгәрештәр дәүләт хеҙмәтендә айырым вазифа биләүселәргә социаль гарантияларға ҡағыла. Проект бөгөнгө ултырышта бер юлы өс уҡыуҙа ҡаралып ҡабул ителде.
Республиканың иң яҡшы ҡымыҙсыһы – Бөрйәндән Шәрифулла Ҡолһарин. Мәләүез районында ҡымыҙ бешеү оҫталарының конкурсы үтте. Икенсе урынды Баймаҡ районы «Аҡморон» хужалығы алды, Еңеүсегә тоҡомло йылҡы малы бүләк иттеләр.


text:
Башҡортостанда Контроль-иҫәп палатаһы рәйесе отставкаға китте Фото: Андрей Старостин
Башҡортостанда Контроль-иҫәп палатаһы рәйесе отставкаға китте
Башҡортостанда Контроль-иҫәп палатаһы рәйесе отставкаға китте Фото: Андрей Старостин
ӨФӨ, 2016 йыл, 13 май. /«Башинформ» мәғлүмәт агентлығы, Ольга Мортазина/.
Башҡортостандың Контроль-иҫәп палатаһы рәйесе Салауат Харрасов отставкаға китте, тип хәбәр итә «Коммерсант-Өфө» гәзите, мәғлүмәт сығанаҡтарына һылтанып. Контроль-иҫәп палатаһының матбуғат хеҙмәтендә етәксенең эштән китеүен раҫланылар.
Контроль-иҫәп палатаһы рәйесен Башҡортостандың Дәүләт Йыйылышы — Ҡоролтай депутаттары һайлай. Киләһе пленар ултырыш 19 майҙа үтә, әммә, республика парламентының матбуғат хеҙмәтендә хәбәр итеүҙәренсә, әлегә уның көн тәртибендә Контроль-иҫәп палатаһы рәйесен һайлау тураһында пункт юҡ.
Салауат Харрасов 2009 йылдан алып ведомствоға етәкселек итте. 2014 йылдың ноябрендә ул тағы ла биш йылға ҡайтанан һайланды.


text:
Standard & Poor's Башҡортостандың рейтингын «ВВВ-» кимәлендә раҫланы, прогнозы «Тотороҡло»
Башҡортостан Республикаһының оҙаҡ сроклы кредит рейтингы «ВВВ-» кимәлендә раҫланды, прогнозы «Тотороҡло». Бындай ҡарар 2014 йылдың 18 апрелендә Standard & Poor's халыҡ-ара рейтинг агентлығы тарафынан сығарылды.
Иҫегеҙгә төшөрәбеҙ, был инвестиция категорияһының кредит рейтингы төбәккә 2013 йылдың 30 апрелендә бирелгәйне. Быйыл эмитенттың кредит рейтингын күҙәтеү һәм ҡайтанан ҡарау маҡсаты менән аналитиктар Башҡортостанда 26 мартта булды. Визит сиктәрендә агентлыҡтың Мәскәүҙәге офисының «Төбәк һәм муниципаль финанстар» төркөмө директоры Борис Копейкин һәм төркөмдөң аналитигы Екатерина Ермоленко Башҡортостан Республикаһы Президенты Рөстәм Хәмитов, БР Хөкүмәте Премьер-министрының беренсе урынбаҫары Рөстәм Мәрҙәнов, иҡтисади блок министрлыҡтары етәкселәре, банк берләшмәһе вәкилдәре менән осрашты. Төбәктең финанс-бюджет һәм бурыс сәйәсәте мәсьәләләренә арналған айырым кәңәшмә БР Финанс министрлығында уҙҙы.
Агентлыҡ тарафынан уҙғарылған аналитика эшенән һуң рейтингты раҫлау тураһында ҡарар сығарылды. S&P эксперттары, Башҡортостан Республикаһының рейтингы ликвидлыҡтың позитив күрһәткестәрен, бурыстың түбән кимәлен, уртаса юғары финанс күрһәткестәрен һәм юғары булмаған шартлы бурыстар кимәлен сағылдыра, тип иҫәпләй.
Шулай итеп, Рәсәйҙең ике төбәгенә – Башҡортостанға һәм Ямал-Ненец автономиялы округына (уның BBB- рейтингы/ Негатив) – кредит рейтингтарын раҫланылар. Башҡа төбәктәргә, шул иҫәптән Мәскәү һәм Санкт-Петербургҡа, шулай уҡ Ханты-Манси автономиялы округына – рейтингтар кәметелде, тип хәбәр иттеләр республика Финанс министрлығының матбуғат хеҙмәтендә.


text:
Йәштәр мәғлүмәт үҙәге Бөтә Рәсәй конкурсында еңгән өсөн өс миллион һум грант алды
Республика йәштәр мәғлүмәт үҙәге — Башҡортостан Йәштәр сәйәсәте һәм спорт министрлығы ведомствоһындағы учреждение өс миллион һумлыҡ грантҡа эйә булды. Был наградаға үҙәк сәләмәт йәшәү рәүешен һәм физик культураны пропагандалау буйынса эште иң яҡшы ойоштороуға Бөтә Рәсәй конкурсында «Мәғлүмәт картаһы» номинацияһында еңгән өсөн лайыҡ булды.
Финалға сығыусылар «мәғлүмәт карталарын» яҡлау-презентациялауҙа ҡатнашты. Төп приз өсөн Башҡортостан менән бер рәттән Алтайҙан, Красноярскиҙан, Камчатканан, шулай уҡ Калуга, Липецк, Ырымбур, Пенза, Төмән һәм Силәбе өлкәләренән, Бурятия һәм Сыуаш Республикаһынан ҡатнашыусылар көрәште, тип хәбәр итә Йәштәр сәйәсәте һәм спорт министрлығының матбуғат хеҙмәте.
Эштәрҙе Рәсәй спорт, туризм һәм йәштәр сәйәсәте министры урынбаҫары Павел Колобков етәкселегендәге конкурс комиссияһы баһаланы.
Проект менән Республика йәштәр мәғлүмәт үҙәге директоры вазифаһын башҡарыусы Елена Ледяйкина һәм йәмәғәтселек менән бәйләнеш буйынса бүлек белгесе Ләйсән Сәлимова таныштырҙы.
Республика йәштәр мәғлүмәт үҙәге шулай уҡ Рәсәй спорт, туризм һәм йәштәр сәйәсәте министрлығының Почет грамотаһы менән наградланды.


text:
Рәсәй һәм донъя хәбәрҙәре
ОПЕК илдәренең килешеүенән һуң донъяла нефткә хаҡтар күтәрелә башланы. Врен маркалы яғыулыҡҡа фьючерстар 5 процентҡа күтәрелде. Әммә ҡайһы бер белгестәр хаҡтарҙың ҡыйбатланыуы оҙаҡҡа түгел тип белдерә. Кисә ОПЕК илдәре нефть сығарыу күләмен аҙайтырға ҡарар иткәйне. Был килешеү рәсми түгел, ул ноябрҙя ОПЕК илдәре саммитында тағы ла бер тикшереләсәк.
Рәсәй Украина күгендә “Боинга” самолетының һәләкәткә осрау сәбәптәрен тикшереү йомғаҡтары менән риза түгел. Сит ил эштәре министрлығы вәкиле Мария Захарова әйтеүенсә, Голландия прокуратураһы һығымтаһы ныҡ ҡына сәйәсиләштерелгән. Киев һәләкәт тураһында мәғлүмәтте иғлан итеүҙән ҡурҡа һәм рейсты Украинаның ПВО системалары күҙәтеүен танырға теләмәй. Украина ошондай юл менән яуаплылыҡтан ҡасырға ниәтләй.
Каталония хәкүмәте рәйесе Карлес пучдеман төбәк парламентында сығыш яһап бойондороҡһоҙлоҡ тураһында референдум киләһе йыл сентябрҙә үтәсәк тип белдерҙе. Июль аҙағында Каталония парламенты батшалыҡ составынан сығыу планын хуплағайны. Һуңынан Испания Хөкүмәте дәғүә белдереп мәхкәмәгә мөрәжәғәт итте.


text:
Олҡан участкаһында ер аҫты байлыҡтары менән файҙаланыуға хоҡуҡ алған еңеүсе иғлан ителгән
Олҡан участкаһында углеводород сеймалын геологик тикшереү, разведкалау һәм сығарыу маҡсатында ер аҫты ҡаҙылма байлыҡтары менән файҙаланыу хоҡуғына үткәрелгән аукциондың еңеүсеһе тип 14520 миллион һум суммала бер тапҡыр индерелеүсе түләү башҡарырға әҙерлеген раҫлаған “Башнефть” акционерҙар нефть компанияһы” асыҡ акционерҙар йәмғиәте табылған.
Аукционды ойоштороусы – Ер аҫты байлыҡтарын файҙаланыу буйынса Башҡортостан Республикаһы идаралығы хәбәр итеүенсә, «Башнефть» йәмғиәтенән тыш сауҙала «Башнефтегеофизика» асыҡ акционерҙар йәмғиәте лә ҡатнашҡан.
Олҡан участкаһы Туймазы һәм Шаран райондары биләмәһендә урынлашҡан. Унда С3 категорияһындағы (0,4 миллион тонна) нефть ресурстары сығарыуға әҙер ике структура бар. Лицензияланған участка майҙаны 165,4 квадрат метр тәшкил итә.
Ә башҡа аукциондарға килгәндә иһә, Ер аҫты байлыҡтарын файҙаланыу буйынса федераль агентлыҡ Башҡортостандың Ар, Көнсығыш Ыҡ, Көнбайыш Көнгәк участкаларында углеводород сеймалын геологик тикшереү, разведкалау һәм сығарыу маҡсатында ер аҫты байлыҡтарын файҙаланыуға хоҡуҡ алыуға үткәрелгән аукциондар ғәмәлгә ашмаған, тип ҡарар итте. Был уларҙа ҡатнашыуға заявкаларҙың булмауы менән аңлатыла.


text:
Фото:
Кушнаренкола 100 йыл элек төҙөлгән поликлиника реконструкциялана
Фото:
Кушнаренкола 1910 йылда төҙөлгән балалар поликлиникаһының бинаһы реконструкциялана. Объекттың техник торошо менән 9 июлдә Башҡортостан Президенты Рөстәм Хәмитов танышты.
1000 квадрат метр майҙанлы бинала капиталь ремонт уҙған быуаттың 90-сы йылдарында уҡ башланған. Әммә средстволар етешмәүе арҡаһында ул туҡталып ҡалған. Төҙөлөш-монтажлау эштәрен тамамлау һәм кәрәкле медицина ҡорамалдарын һатып алыу өсөн 10 млн һум талап ителә. Рөстәм Хәмитов, был сумма бүленәсәк, тип билдәләне.
— Тейешле күрһәтмәләр бирәсәкмен, — тине Башҡортостан Президенты. – Төҙөлөштө тамамлауға аҡса табырға кәрәк.
Реконструкция мәсьәләһе хәл ителгәнгә ҡәҙәр, поликлиника ваҡытлыса дауаханаға яраҡлаштырылған бинала урынлашҡан.
Үҙәк район дауаханаһының төп корпусына ла капиталь ремонт талап ителә. Был сағыштырмаса яңы бина, ул 2000 йылда ғына төҙөлгән. Корпус төҙөлөшө ун йыл дауамында алып барылған. Әммә сафҡа индерелгәндән һуң ҙур етешһеҙлектәр асыҡланған, һәм хәҙер уларҙы бөтөрергә кәрәк. Тәү сиратта һауа алмаштырыу системаһына бәйле мәсьәләне хәл итеү талап ителә.
Рөстәм Хәмитов реанимация блогын, хирургия бүлексәһе палаталарын, операция бүлмәһен ҡараны, дауахана хеҙмәткәрҙәре менән аралашты. Белгестәр бында йылына 7 меңгә яҡын операция эшләй. Табиптар әйтеүенсә, эшләү шарттары һәм эш хаҡы һәйбәт, әммә йәш табиптарҙы торлаҡ менән тәьмин итеү мәсьәләһе киҫкен тора. Әгәр ошо мәсьәлә хәл ителһә, бында эшләргә теләүсе белгестәр күберәк булыр ине.


text:
Республика йыйылма командаһы Ҡырғыҙстанда Бөтә донъя күсмә халыҡтар уйынында 10 миҙалға лайыҡ булды
ӨФӨ, 2016 йыл, 9 сентябрь. /«Башинформ» мәғлүмәт агентлығы, Гөлфиә Акулова/.
Ҡырғыҙстанда уҙған Бөтә донъя күсмә халыҡтар уйыны йомғаҡтары буйынса, Башҡортостандың йыйылма командаһы туғыҙынсы урын алды, 10 миҙал яуланы. Спортсыларыбыҙ бер алтын, өс көмөш һәм алты бронза миҙалға лайыҡ булды. «Башинформ» агентлығы хәбәр иткәнсә, Рөстәм Арыҫланов ҡаҙаҡ көрәшендә алтын миҙал алды. Ул 90 килограмдан ашыу ауырлыҡ үлсәмендә беренсе урын яуланы.
Тәүге урында — Ҡырғыҙстан командаһы (бөтәһе 79 миҙал: 25 алтын, 25 көмөш, 29 бронза), икенселә — Төркмәнстан (24 миҙал: 15; 3; 6), өсөнсөлә Ҡаҙағстан (38 миҙал: 12; 13; 13).
Башҡортостан вәкилдәре миҙал зачетында Татарстан, Монголия, Төркиәнең, башҡа илдәрҙең һәм төбәктәрҙең йыйылма командаларын уҙып китте.
3 – 8 сентябрҙә Ҡырғыҙстанда Ысыҡкүл буйындағы Чолпан-Ата ҡалаһында Бөтә донъя күсмә халыҡтар уйыны уҙҙы. Ярыштарҙа 53 илдән спортсы ҡатнашты.


text:
Башҡорт дәүләт университеты студенттары урман һағына баҫа
Шуға ла Башҡорт дәүләт университетында Тәбиғәтте һаҡлау дружинаһы ойошторолған. Был дружина тап Бөрйән районында үҙ йыйынын үткәрергә ҡарар иткән.
Йыйын Башҡортостан дәүләт тәбиғәт ҡурсаулығы биләмәләрендә, Һарғай ауылында үтә. Ҡурсаулыҡ директоры Вәсилә Яныбаева әйтеүенсә, университетта тәбиғәтте һаҡлау дружинаһы 30 йыл элек ойошторолған, әммә һуңғы ваҡытта был эш һүнеп ҡалған. Слеттың маҡсаты - ошо яҡшы башланғысты йәнә тергеҙеү-урмандарҙы ҡанунһыҙ ҡырҡыусыларҙы асыҡлау.


text:
Өфөләрҙе төҙөлөш тармағы вакансиялары йәрминкәһенә саҡыралар Фото: Олег Яровиков
Өфөләрҙе төҙөлөш тармағы вакансиялары йәрминкәһенә саҡыралар
Өфөләрҙе төҙөлөш тармағы вакансиялары йәрминкәһенә саҡыралар Фото: Олег Яровиков
ӨФӨ, 2016 йыл, 5 август. /«Башинформ» мәғлүмәт агентлығы, Галина Бахшиева/.
11 августа Өфөлә төҙөлөш тармағы предприятиеларының вакансиялар йәрминкәһе була. Баш ҡалалағы Халыҡ мәшғүллеге үҙәгендә хәбәр итеүҙәренсә, йәрминкәлә арматурасы, бетон ҡойоусы, водитель, эшсе, инженер, ташсы, түбә ябыусы, менеджер, оҫта, экскаватор машинисы, балта оҫтаһы һәм маляр һөнәрҙәре тәҡдим ителә.
Йәрминкәне үткәреү урыны һәм ваҡыты: Ибраһимов бульвары, 47/1, иртәнге сәғәт 10-дан көндөҙгө 12-гә тиклем.
Бөтә хеҙмәттәр ҙә бушлай күрһәтелә.


text:
Республика Президенты: «Айыҡ ауыл» - әүҙем кешеләрҙең мәсьәләләрҙе һөҙөмтәле хәл итеү миҫалы»
— «Айыҡ ауыл» республика конкурсында 41 райондан йөҙгә яҡын ауыл ҡатнашыуы, улар араһында башҡорт, рус, татар, сыуаш, удмурт, мари ауылдарының булыуы ҙур ҡыуаныс, — тине Башҡортостан Президенты, Урындағы үҙидара көнөнә ҡарата ойошторолған сарала сығыш яһап. – Еңеүселәр – Салауат районының Көҫәпәй ауылы, Әбйәлил районының Ҡырҙас ауылы һәм Йылайыр районының Ишбулды ауылы 200-шәр мең һум аҡса алды.
Рөстәм Хәмитов урындарҙа реаль үҙидара ойоштороуҙоң әһәмиәтен билдәләне.
— Ошо һәм башҡа ауылдарҙа йәмәғәтселек эш башлағас, магазин кәштәләренән спиртлы эсемлектәр алынды, енәйәтселек кәмене, мәҙәни тормош йәнләнде, демографик хәл яҡшырҙы. Был — әүҙем кешеләрҙең үҙ проблемаларын үҙҙәре һөҙөмтәле хәл итеү миҫалы.
Республика етәксеһе һөйләүенсә, Башҡортостан территориаль йәмәғәт үҙидараһын үҫтереү йүнәлешендә, шул иҫәптән әле әҙерләнеп ятҡан Республика комплекслы программаһы сиктәрендә артабан да ныҡышмалы эшләйәсәк.


text:
Башҡортостан артистары сәнғәтен Францияла үтәсәк Науруз байрамында күрһәтә
ЮНЕСКО менән Халыҡ-ара диалог һәм донъя халыҡтары мәҙәниәттәре яҡынайыуы йылы тип иғлан ителгән йылда, Францияла төрки халыҡтарының Науруз байрамы үтә. Башҡортостан мәҙәниәтен фестивалдә Башҡортостандың халыҡ артисы, Х.Әхмәтов исемендәге Башҡорт дәүләт филармонияһы солисы Сәйҙә Ильясова һәм республика конкурстары еңеүсеһе ҡурайсы Илшат Ишморатов күрһәтә. Быйылғы йылда яҙғы көн менән төндөң тигеҙләшеүе байрамын мәғариф, фән һәм мәҙәниәт мәсьәләләре буйынса Берләшкән Милләттәр Ойошмаһы (ЮНЕСКО) менән ТӨРКСОЙ халыҡ-ара ойошмаһы әҙерләй. Концерттар Францияла үтә.
Йола буйынса унда Ҡаҙағстан, Ҡырғыҙстан, Әзербайжан, Дағстан, Үзбәкстан һәм башҡа илдәрҙән колективтар ҡатнаша.
Дүшәмбе, 29 мартта, байрам ЮНЕСКО-ның Париждағы штаб-фатирында үтә, 30 мартта — Страсбургта. Башҡортостан артистары репертуарында – халыҡ йырҙары һәм көйҙәре.


text:
Башҡортостанда иң яҡшы маляр асыҡланасаҡ Фото: Олег Яровиков
Башҡортостанда иң яҡшы маляр асыҡланасаҡ
Башҡортостанда иң яҡшы маляр асыҡланасаҡ Фото: Олег Яровиков
ӨФӨ, 2015 йыл, 31 июль. /«Башинформ» мәғлүмәт агентлығы, Розалиә Вәлиева/.
31 июлдә Туймазыла «Башҡортостандың иң яҡшы маляры» һөнәри оҫталыҡ конкурсы уҙғарыла.
Бәйгелә Өфө, Туймазы, Салауат, Бөрө ҡалаларынан төҙөлөш комплексы эшселәре ҡатнаша.
Улар «3-сө төҙөлөш фирмаһы» яуаплылығы сикләнгән йәмғиәте объектында оҫталыҡтарын күрһәтәсәк.
2007 йылдан Башҡортостандың Төҙөлөш һәм архитектура буйынса дәүләт комитеты «Башҡортостандың төҙөүселәр союзы» һәм Рәсәй төҙөүселәре профсоюзы бүлексәһе менән берлектә «Һөнәре буйынса иң яҡшыһы» конкурсын ойоштора. Иң яҡшы ташсы, плитә һалыусы һәм штукатурсы асыҡланған да инде.


text:
Фото:
Өфө 2011 йылда ла «Берҙәм Рәсәй»ҙең яңы юлдары» проектын тормошҡа ашырыуҙа ҡатнашасаҡ
Фото:
Өфө 2011 йылда ла «Берҙәм Рәсәй» ҙең яңы юлдары” партия проектын тормошҡа ашырыу сиктәрендә ярҙам аласаҡ. Партияның Төбәк советы Президиумы ултырышында ошо турала һүҙ алып барылды.
Проект ил масштабында 2007 йылдан тормошҡа ашырыла. Бөгөн ул 32 ҡалала – край һәм өлкә үҙәктәрендә алып барыла. 2009 йылда проект сиктәрендә миллионлы ҡалалар, шул иҫәптән Өфө лә, юлдарҙы ремонтлауға һәм төҙөүгә средстволар алды.
— Өфө юлдар төҙөү һәм ремонтлауҙы өҫтәмә финанслауға мохтаж, — тип билдәләне ултырышта Өфө ҡалаһы ҡала округы хакимиәте башлығы Павел Качкаев. — Проектҡа ярашлы 2009 йылда ҡалаға 493 миллион һум аҡса бүленде. Был средстволарға беҙ «Өфө-аэропорт» юлын тулыһынса реконструкцияланыҡ, ҡаланың юл селтәрҙәрен яңырттыҡ, Октябрь проспектын реконструкциялау үткәрелде, Жилин һәм Базилевкала юлдар төҙөлдө, Ташкисеү районында күпер һәм уға килеү юлдары һалынды.
Өфө мэры һүҙҙәренә ҡарағанда, «Берҙәм Рәсәй» партияһы ярҙамында проектты тормошҡа ашырыу киләһе йылда ла дауам иттереләсәк. Ҡала округы хакимиәте ҡаланың капиталь ремонтланырға тейешле урамдар исемлеген билдәләне лә инде. Улар — Зәки Вәлиди исемендәге, Комсомол, Рәсәй, Октябрҙең 50 йыллығы, Пушкин, Сипайлово, СССР-ҙың 50 йыллығы, Цюрупа һәм Киров урамдары.
2011 йылда Өфө «Берҙәм Рәсәй»ҙең яңы юлдары” партия проекты сиктәрендә 800 миллион һумға яҡын аҡса аласаҡ, тип көтөлә.


text:
Мәскәүҙә туриндустрия профессионалдары өсөн халыҡ-ара күргәҙмә үтә
VII «Интурмаркет-2012» халыҡ-ара туристик күргәҙмәһе артынан Мәскәүҙә йәне бер туриндустрия профессионалдары өсөн MITT-2012 халыҡ-ара күргәҙмәһе асылды. Унда Башҡортостандың Эшҡыуарлыҡ һәм туризм буйынса дәүләт комитеты, төбәктең Туриндустрия союзы, шулай уҡ республика туроператорҙары ҡатнаша.
MITT күргәҙмәһендә дүрт көн дауамында туризм өлкәһендә төрлө һөйләшеүҙәр, осрашыуҙар, фекер алышыуҙар ойоштороласаҡ.
Сараның төп айырмаһы шунда: ул туриндустрия профессионалдары өсөн эшлекле аралашыу майҙансығы булып тора. Тап бында туристик баҙарҙа ҡатнашыусылар өр-яңы һәм ҡыҙыҡлы проекттары менән таныштыра.
Мәскәүҙәге туристик күргәҙмәлә донъяның 189 иленән вәкилдәр ҡатнаша. Күргәҙмә сиктәрендә осрашыуҙар, презентациялар, конференциялар планлаштырыла. Алдынғы эксперттар туризм өлкәһендә көнүҙәк мәсьәләләрҙе тикшерәсәк, яңы йүнәлештәр асасаҡ. Ситтән килеү һәм эске туризмды үҫтереүгә айырыуса иғтибар бүленсәк.


text:
Фәйзи Ғәскәров исемендәге ансамбль 75 йыллыҡ юбилейын билдәләнеФото: Олег Яровиков
Фәйзи Ғәскәров исемендәге ансамбль 75 йыллыҡ юбилейын билдәләне
Фәйзи Ғәскәров исемендәге ансамбль 75 йыллыҡ юбилейын билдәләнеФото: Олег Яровиков
ӨФӨ, 2015 йыл, 16 март. /«Башинформ» мәғлүмәт агентлығы, Ғәлиә Нәбиева/.
Баш ҡалала Фәйзи Ғәскәров исемендәге халыҡ бейеүҙәре ансамбле 75 йыллыҡ юбилейын билдәләне. Ошо йылдар эсендә ижади коллектив Рәсәйҙә генә түгел, сит илдәрҙә лә танылыу яулап өлгөрҙө. Ғәскәровсыларҙы ҡотларға республика етәкселеге, йәмәғәтселек вәкилдәре, коллегалары килде.
1939 йылда талантлы бейеүсе, Башҡорт опера һәм балет театры артисы Фәйзи Ғәскәров башланғысы менән Башҡорт дәүләт бейеү ансамбле төҙөлә. Тәүҙә йәш башҡарыусылар Луначарский исемендәге баҡсаның сәхнә майҙансығында, һуңғараҡ Башҡорт дәүләт филармонияһы бинаһында шөғөлләнә. 1940 йылдың йәйендә үк ансамбль Башҡортостан райондары һәм Силәбе, Магнитогорск ҡалалары буйлап тәүге гастролдәргә сыға.
Ауыр һуғыш йылдарында ансамбль ағзаларының ҡайһыһы фронтҡа китә, ҡайһыһы халыҡ бейеүҙәре концерты менән госпиталдәрҙә сығыш яһай. Һуғыштан һуң ансамбль филармония составында Татарстанға, Силәбе, Төмән өлкәләренә, Урта Азияға, Приморье крайына гастролдәргә сыға. «Зарифа», «Гөлнәзирә», «Заһиҙә», «Байыҡ» бейеүҙәрен тамашасылар айырыуса яратып ҡарай. Артабанғы йылдарҙа «Төньяҡ амурҙары», «Ҡороҡсолар», «Фермала», «Бесәнселәр», «Дуҫлыҡ», «Шишмә буйында» кеүек бейеүҙәр һалына. Репертуарға илебеҙ һәм донъя халыҡтары бейеүҙәре лә индерелә. 1955 йылда ансамбль сит илдәргә сыға, ә солистар Йәштәр һәм студенттарҙың халыҡ бейеүҙәре буйынса бөтә донъя фестивалдәрендә ҡатнаша башлай.
Ижади коллектив бер нисә тапҡыр абруйлы конкурстар лауреаты була. Бейеүселәрҙең быуыны алмашынһа ла, башҡарыу оҫталығы үҙгәрешһеҙ ҡала.
1988 йылда халыҡ бейеүҙәре ансамбленә — Фәйзи Ғәскәров, 1996 йылда Академия исеме бирелә. Ғәскәровсылар башҡорт мәҙәниәтен, Башҡортостанды бөтә донъяға таныта. Һуңғы йылдарҙа ғына халыҡ бейеүҙәре ансамбле Францияла, Италияла, Швейцарияла, Германияла, Төркиәлә, Бөйөк Британияла, Көньяҡ-Көнсығыш Азия илдәрендә гастролдәрҙә булды. Данлы коллектив федераль кимәлдәге мәҙәни сараларҙа, төбәк мәҙәни программаларында даими ҡатнаша.
Бөгөнгө көндә Фәйзи Ғәскәров исемендәге дәүләт академия халыҡ бейеүҙәре ансамбле — Рәсәй профессиональ бейеү сәнғәте лидерҙарының береһе.


text:
«Башинформ» мәғлүмәт агентлығы журналисы Арина Рәхимҡолова — Өфө ҡала Советы конкурсы еңеүсеһе
ӨФӨ, 2014 йыл, 26 ноябрь. /«Башинформ» мәғлүмәт агентлығы, Ғәлиә Нәбиева/.
«Башинформ» мәғлүмәт агентлығының махсус хәбәрсеһе Арина Рәхимҡолова ҡала Советы эшмәкәрлеген яҡтыртыу буйынса конкурста «Интернет донъяһы» номинацияһында еңеүсе булды. Өфөлә шаршамбы, 26 ноябрҙә, депутат корпусы ултырышында журналистар араһында ижади бәйгегә йомғаҡ яһалды.
Еңеүселәр иҫәбенә үҙ номинацияларында «Вся Уфа» телекомпанияһы, «Уфа» журналы һәм «Business FM Уфа» радиостанцияһы вәкилдәре инде. Конкурс призерҙары — «Башҡортостан» дәүләт телерадиокомпанияһы, «Вечерняя Уфа» гәзите, «Спутник FM» радиостанциялары журналистары.
Конкурс дүрт номинацияла уҙғарылды: «Матбуғат һүҙе» (ваҡытлы матбуғат баҫмалары), «Өфө тауышы» (радиокомпаниялар), «Интернет донъяһы» (мәғлүмәт агентлыҡтары һәм интернет киң мәғлүмәт саралары), «Объективтағы ҡала» (телекомпаниялар). Конкурста ҡатнашыуға йәмғеһе 12 заявка бирелгән.
Жюри материалдарҙың көнүҙәклеге, журналистың профессиональ оҫталығы һәм ҡала депутат корпусы эшмәкәрлеген даими яҡтыртыуы кеүек сифаттарҙы иҫәпкә алып иң яҡшы эштәрҙе баһалаған. Еңеүселәрҙе бүләкләү тантанаһы декабрҙә уҙасаҡ.


text:
Өфөлә «Мин исламды өйрәнәм» Бөтә Рәсәй конкурсы еңеүселәре билдәләнде Фото: Рәсәй мосолмандары Үҙәк диниә назаратының матбуғат хеҙмәте
Өфөлә «Мин исламды өйрәнәм» Бөтә Рәсәй конкурсы еңеүселәре билдәләнде
Өфөлә «Мин исламды өйрәнәм» Бөтә Рәсәй конкурсы еңеүселәре билдәләнде Фото: Рәсәй мосолмандары Үҙәк диниә назаратының матбуғат хеҙмәте
ӨФӨ, 2015 йыл, 28 август. /«Башинформ» мәғлүмәт агентлығы, Арина Рәхимҡолова/.
Өфөлә «Мин исламды өйрәнәм» Бөтә Рәсәй балалар конкурсы еңеүселәре билдәләнде. Йыл һайын йәй аҙағында «Ләлә-Тюльпан» мәсетендә Ҡөрьән уҡыусыларҙың бәйгеһе уҙғарыла. Конкурстың даими эксперты — баш мөфтөй Тәлғәт Тажетдин.
Рәсәй мосолмандары Үҙәк диниә назаратының матбуғат хеҙмәте хәбәр итеүенсә, үҙҙәренең белемен һынап ҡарау өсөн төрлө төбәктәрҙән йөҙгә яҡын балалар һәм үҫмерҙәр килгән. Сығыштарҙы Рәсәй мосолмандары Үҙәк диниә назаратының Рәсәй ислам университеты уҡытыусыларынан торған жюри ағзалары баһаланы. Бәйге бер нисә этапта уҙҙы: Ҡөрьән аяттарын уҡыу, ислам нигеҙҙәре, Пәйғәмбәрҙең тәржемәи хәле һәм мосолман әхлаҡлылығы буйынса һорауҙарға яуап биреү, конкурс темаһы буйынса кроссворд сисеү, шулай уҡ Изге Китаптың сүрәләрен яттан һөйләү. Баш мөфтөйҙөң һорауына яуап биреү иң ҡатмарлы эштәрҙең береһе булды, сөнки уға алдан әҙерләнергә ярамай.
Һынау һөҙөмтәләре буйынса финалсылар билдәләнде. Беренсе урынға «Әс-Сәләм» командаһы (Силәбе) лайыҡ булды, икенсе урында — «Кәүсәр» (Өфө), өсөнсөлә — «Иман» төркөмө (Ҡариҙел районы). Призерҙарға иҫтәлекле бүләктәр, ҡалған ҡатнашыусыларға почет грамоталары тапшырылды. Конкурс күмәк намаҙ һәм байрам ашы менән тамамланды.


text:
Фото:
«Иммунопрепарат» миҙгел киҙеүенә ҡаршы вакцина етештерә башланы
Фото:
«Микроген» фәнни-тикшеренеү берекмәһе» федераль дәүләт унитар предприятиеһының филиалы «Иммунопрепарат» 2010-2011 йылдарҙағы эпидемия миҙгелендә киҙеүҙән һаҡланыу өсөн вакцина етештерә башланы. 10 мартта киҙеүгә ҡаршы профилактик сараны ҙур күләмдә сығарыу өсөн вируслы концентраттың тәүге партияһы (400 мл) ҡабул ителгән.
Бөтә донъя һаулыҡ һаҡлау ойошмаһы тәҡдиме буйынса, “сусҡа” киҙеүе исеме аҫтында билдәле булған A/H1N1(Калифорния) штамы миҙгел вакцинаһы составына индерелгән. 26 февралдә Өфө предприятиеһына иммунобиологик препарат етештереү өсөн тәүге 130 мең тауыҡ эмбрионы килтерелгән.
Предприятиела пандемик вирусҡа ҡаршы «Пандефлю» субберәмекле адсорбцияланған моновакцинаһын етештереү тамамланды. Сифат департаментында препараттың һуңғы серияһына контроль үтте. Шул көндә үк дәүләт заказы буйынса 50 меңгә яҡын «Пандефлю» ҡабы Ульяновск, Ырымбур, Өфө, Һамар, Саранск ҡалаларының дуалау учреждениеларына ебәрелде.
Рәсәйҙең һаулыҡ һаҡлау һәм социаль үҫеш министрлығының дәүләт заказы буйынса «Микроген» холдингының Башҡортостан филиалы пандемия вакцинаһының 7,6 миллионға яҡын дозаһын етештергән.


text:
Фото:
Өфөлә I Ҡала балалар ҡоролтайы үтте
Фото:
«Киләсәк беҙҙән башлана!» — ошондай девиз аҫтында Өфөнөң Фатима Мостафина исемендәге 20-се ҡала башҡорт гимназияһында 28 апрелдә I Ҡала балалар ҡоролтайы үтте. Ул быйыл йәй Өфөлә үтәсәк III Бөтә донъя башҡорттар ҡоролтайына арналды.
Балалар ҡоролтайы башҡорт телендә пленар ултырыш формаһында ойошторолдо. Унда һайлап алынған делегаттар – бөтәһе 156 кеше ҡатнашты. Улар араһынан 134 кеше – ҡала мәктәптәре, гимназия һәм лицейҙар вәкилдәре, 22 уҡыусы – республика дөйөм белем биреү учреждениеларынан ине. Ҡоролтайҙы балалар–президиум ағзалары Фатима Янбаева, Йәмил Намаҙбаев, Ләйсән Ғәсимова, Ғәзинур Шаһиғәлин, Гүзәл Хаҡова алып барҙы.
Абруйлы ҡунаҡтар сифатында Балалар ҡоролтайына Өфө хакимиәте башлығы урынбаҫары Сынтимер Баязитов, Башҡортостан Дәүләт Йыйылышы – Ҡоролтайҙың Мәғариф, фән, мәҙәниәт, спорт һәм йәштәр эштәре буйынса комитет рәйесе урынбаҫары Эльвира Юнысова, шулай уҡ БР Мәғариф министрлығы, йәштәр ойошмалары, киң мәғлүмәт саралары вәкилдәре һәм уҡытыусылар саҡырылды.
I Ҡала балалар ҡоролтайы ҡунаҡтарын һәм делегаттарын тәбрикләп, Сынтимер Баязитов бөгөн мөһим тарихи ваҡиға үткәрелеүен билдәләне:
— Балаларыбыҙ беҙҙең менән бергә республика алдында торған көнүҙәк мәсьәләләрҙе һәм проблемаларҙы тикшерә, уны хәл итеү юлдарын тәҡдим итә. Был Башҡортостан үҫешенең сифат буйынса яңы кимәлгә сығыуын дәлилләй. Бының Республика Йылы, Рәсәй Федерацияһында Уҡытыусы Йылы, Еңеүҙең 65 йыллығы, III Бөтә донъя башҡорттары ҡоролтайы кеүек саралар менән бер рәттә үткәрелеүе ҡыуаныслы.
Үҙ сиратында Эльвира Юнысова Балалар ҡоролтайында ҡатнашыусыларға һөҙөмтәле эшләүҙәрен теләне.
— Һәр берегеҙҙҙең лайыҡлы граждан булып үҫеүенә, һәм республиканың сәскә атыуына ҡулдан килгәнсә өлөш индереүегеҙгә ихлас ышанам, — тине ул.
Әйтергә кәрәк, уҡыусылар үҙҙәре лә Ҡоролтайҙы үткәреүгә етди ҡараған. Күптәре яңы идеялары һәм тәҡдимдәре менән килгән. Докладтар менән генә 12 кеше сығыш яһаны. Һәр докладсы «Ҡоролтайға мөрәжәғәт» авторлыҡ программаһын әҙерләгән, унда, балалар фекеренсә, тәү сиратта хәл итергә тейешле мәсьәләләр һәм проблемалар күтәрелгән. Сығыш яһаусылар уларҙың фекерҙәренә ҡолаҡ һалыуҙарына ихлас ышана. «Бер олоно, бер кесене тыңла» тигән башҡорт халыҡ әйтеме юҡҡа әйтелмәгән бит.
Мәҫәлән, Рәми Ғарипов исемендәге Башҡорт республика гимназия-интернатының 11 класс уҡыусыһы Фаягөл Юнысова республикала ауыл балалары үҫешен күҙаллаусы махсус программа булдырыу кәрәклеген билдәләй. Уның әйтеүенсә, төпкөл ауылдарҙағы балалар ҡалаға килергә мөмкинлеге булмағанлыҡтан мөһим һәм ҡыҙыҡлы сараларҙан ситтә ҡала.
— Ауылда бик күп һәләтле һәм аҡыллы балалар уҡый, ләкин, үкенескә күрә, уларҙың мөмкинлеге сикле. Улар өсөн яңы мөмкинлектәр асыу, артабан белем алыуҙарына ярҙам итеү – беҙҙең өсөн дә кәрәк.
Уның тиҫтере, 20-се мәктәптән 11 класс уҡыусыһы Тимур Вәхитов үҙенең докладында балаларҙың ғаиләлә тәрбиәләнеүенә баҫым яһай.
— Һәр кеше, иң элек, ғаиләлә тәрбиә ала, — тип иҫәпләй Тимур. – Шуға ла мин докладымда балалар тәрбиәләүҙә ҡулланылырға тейешле мотлаҡ тип иҫәпләгән 15 пунктты тәҡдим иттем. Тәү сиратта был, әлбиттә, тел. Һәр бала туған телендә һөйләшә белергә тейеш. Балаларҙың физик тәрбиәһе, һәр төрлө һәләттәрен үҫтереү ҙә бик мөһим.
Шулай уҡ Тимур әйтеүенсә, һәр кеше үҙенең шәжәрәһен белергә тейеш. Уның фекеренсә, нәҫелеңде, тарихыңды белеү кешелә туғандарыңа һәм яҡындарыңа ҡарата һөйөү хисе, ватансылыҡ тойғоһо тәрбиәләй.
Башҡа докладсылар шулай уҡ белем биреүгә, хәрби хеҙмәткә, интернет, йәштәргә ҡағылышлы көнүҙәк мәсьәләләр күтәрҙе. Шуның менән бергә улар проблемаларҙы хәл итеүҙең үҙенсәлекле юлдарын да тәҡдим итте.
Сығыштар һәм уларҙы тикшереү һөҙөмтәһендә делегаттар I Ҡала балалар ҡоролтайының резолюцияһын ҡабул итте. Ойоштороу комитеты уны “Бөтә донъя башҡорттары ҡоролтайы (конгресы)” йәмәғәт ойошмаларының халыҡ-ара берлеге башҡарма комитеты адресына ебәрәсәк.


text:
Рөстәм Хәмитов арбитраж идарасылар өҫтөнән контролде көсәйтергә саҡырҙыФото: Олег Яровиков
Рөстәм Хәмитов арбитраж идарасылар өҫтөнән контролде көсәйтергә саҡырҙы
Рөстәм Хәмитов арбитраж идарасылар өҫтөнән контролде көсәйтергә саҡырҙыФото: Олег Яровиков
Башҡортостан Президенты Рөстәм Хәмитов бөгөн Республика йортонда предприятиеларҙың финанс хәлен яҡшыртыу һәм уларҙың банкротлығы өлкәһендәге эшмәкәрлектең һөҙөмтәлелеген арттырыу буйынса кәңәшмә үткәрҙе.
— Был тема ябай түгел. Баҙар шарттарында барыһының да уңышлы була алмауы билдәле, һәм ҡайһы бер предприятиелар банкротлыҡты урап үтә алмай. Әммә беҙҙә ул, ҡыҙғанысҡа ҡаршы, ябай баҙар механизмы түгел, ә милекте ҡайтанан бүлеү ысулына әйләнде, — тине Президент, осрашыуҙы асып. – Уңышлы эшләгән, әммә «кемдер өсөн ҡыҙыҡлы булған» предприятиеларҙың банкротҡа әйләнеүҙәрен әленән-әле күҙәтәбеҙ. Уларҙың мөлкәте туҙҙырылыуын, ә хеҙмәткәрҙәренең урамда ҡалыуын һәм йылдар буйы эш хаҡы алмауын күрәбеҙ.
Рөстәм Хәмитов статистика менән таныштырҙы, уға ярашлы Башҡортостан килемле предприятиелар буйынса ла, банкроттар һаны буйынса ла лидер төбәктәр иҫәбендә.
— Килемле предприятиелар һаны буйынса беҙ Рәсәй Федерацияһында беренсе урында торабыҙ: республика предприятиеларының 80 проценттан ашыуы килемле эшләй. Шул уҡ ваҡытта төбәгебеҙ банкротҡа әйләнеүсе предприятиелар һаны буйынса ла илдә беренсе урындарҙың береһен биләй. Йыл башына һандар ҙа бар: беҙҙә меңгә яҡын, йәғни 995 ойошма һәм шәхси эшҡыуар төрлө банкротлыҡ процедураһы кисерә. Уларҙың һаны йылдан йыл арта. 2009 йылда банкрот итеп таныу тураһында 812 эш ҡаралһа, 2010 йылда был һан – 837, үткән йылда 1419 тәшкил итте. Ике йыл эсендә ҡаралған эштәр һаны ике тапҡырға тиерлек артҡан.
Республика башлығы билдәләүенсә, «Түләй алмаусанлыҡ (банкротлыҡ) тураһында»ғы федераль закон предприятиены көрсөктән сығарыу буйынса күп кенә сараларҙы билдәләй. Уларҙың береһе – предприятиеның финанс хәлен яҡшыртыу. Маҡсаты билдәле – предприятиеның рентабелле эшләүен тергеҙеү, уның бизнесын һәм эш урындарын һаҡлап ҡалыу. Әммә ғәмәлдә был процедура бер нисә йыл дауамында бөтөнләй ҡулланылмаған. Былтыр яҡынса мең ярым осраҡтан был ысул ике предприятиеға ҡарата ғына ҡулланылған. Был банкротлыҡтың криминаль бизнесҡа әүерелеүен күрһәтә, тине Президент.
Бурыслы предприятиеның түләй алыу һәләтлелеген тергеҙеүгә йәнә бер мөһим процедура йүнәлтелгән. Ул – тышҡы идаралыҡты ҡулланыу. Әммә ул да бик һирәк ҡулланыла – уртаса тик һәр егерменсе осраҡта ғына.
Рөстәм Хәмитов билдәләүенсә, дөйөм алғанда республикала предприятиеларҙың финанс хәлен яҡшыртыу буйынса күрелгән саралар бөтөнләй эшләмәй. Уның фекеренсә, банкротлыҡ бик ҡулай «бизнес»ҡа әүерелде.
Президент билдәләүенсә, төрлө дәүләт органдары (һалым хеҙмәте, прокуратура, башҡарма власть органдары) мәнфәғәттәренең ҡаршы килеүе лә предприятиеларҙың финанс хәлен яҡшыртыуға ныҡ ҡамасаулай.
— Арбитраж идарасылар эшмәкәрлегенә лә дәғүәләр бар. Йыш ҡына улар бер юлы бер нисә предприятиеға тәғәйенләнә, — тине Рөстәм Хәмитов. – Һәм власть тулыһынса идарасы ҡулында була. Ул мөлкәткә идара итеү хоҡуғына эйә, һәм йыш ҡына бының менән файҙалана. Тик предприятиены ҡотҡарыу маҡсатында түгел. Йыш ҡына ул, киреһенсә, маҡсатлы рәүештә предприятиены «батырып», һатылған мөлкәттән проценттар ала. Әммә республика власы, урындағы үҙидара органдары арбитраж идарасылар тәғәйенләүгә лә, кредиторҙар йыйылыштарында ҡарарҙар ҡабул итеүгә лә бер нисек тә йоғонто яһамай.
Ни өсөн закон менән ҡаралған, предприятие эшмәкәрлеген тергеҙергә мөмкинлек биргән механизмдар эшлмәй? Ни өсөн предприятиеның финанс хәлен яҡшыртыу, тышҡы идаралыҡ кеүек процедуралар ҡулланылмай тиерлек?
Предприятиеларҙың финанс хәлен яҡшыртыу һәм уларҙың банкротлығы өлкәһендәге эшмәкәрлектең һөҙөмтәлелеген арттырыу буйынса республика ведомство-ара комиссияһы ағзалары был һорауҙарға яуап табырға тырышты. Орган ярты йыл элек булдырылды, һәм бөгөн Президент эштең тәүге йомғаҡтары менән таныштырыуҙы талап итте. Комиссия рәйесе – Башҡортостан Республикаһы Президенты Хакимиәте етәксеһе Владимир Балабановтың отчетын тыңлағандан һуң, Рөстәм Хәмитов аныҡ һөҙөмтәләр хаҡында ишетмәүен билдәләне.
Шулай ҙа комиссия етәксеһенең, унан һуң сығыш яһаған комиссияның башҡа ағзаларының докладтарында был предприятиеларға уңыштарға өлгәшеү өсөн ярҙам күрһәтеү буйынса тәҡдимдәр уҡып ишеттерелде. Иң мөһиме – арбитраж идарасылар эшмәкәрлеге өҫтөнән контролде көсәйтеү. Бөгөн бының менән арбитраж идарасыларҙың үҙҙәренең ойошмалары ғына шөғөлләнә.
Төбәк башлығы билдәләүенсә, бөгөнгө көнгә республикала эш хаҡын түләү буйынса бурыстар яҡынса 117 миллион һум тәшкил итә, уларҙың 80 миллион һумдан ашыуы – банкротҡа әйләнеүсе предприятиелар бурысы.
— Беҙҙә меңләгән кеше хеҙмәт хаҡын алмай. Шуны аңлағым килә: кем беҙҙең халыҡтың ҡанын эсә? Кеше ҡайғыһында килем алыусы ниндәй «эшселәр» һуң ул? Һуңғы йылдар эсендә бер предприятие ла тергеҙелмәгәс, киләһе һығымта яһала: улар килә лә, был предприятиеларҙы бөлдөрә, мөлкәтен туҙҙыра, — тине Президент.
Арбитраж идарасылар предприятиеларҙы тергеҙеү яҡлы түгел, һәм был системалы проблема. Уны хәл иткәндә, предприятиеларҙың финанс хәлен яҡшыртыу өлкәһендә алға китеш буласаҡ, тигән һығымтаға килде ултырышта ҡатнашыусылар.


text:
Өфөлә иң яҡшы башҡорт теле һәм әҙәбиәте уҡытыусыһын билдәләйәсәктәр
ӨФӨ, 2015 йыл, 20 март. /«Башинформ» мәғлүмәт агентлығы, Эльмира Сабирова/.
24 мартта «Башҡорт теле һәм әҙәбиәте уҡытыусыһы-2015» төбәк-ара конкурсы башлана. 54 телсе, шул иҫәптән Ҡурған һәм Ырымбур өлкәләре уҡытыусылары иң яҡшы башҡорт теле һәм әҙәбиәте уҡытыусыһы исеме өсөн көс һынашасаҡ, тип хәбәр иттеләр Башҡортостан Мәғариф министрлығының милли мәғариф, төбәк-ара хеҙмәттәшлек һәм китаптар нәшерләү бүлегенән.
Конкурс, ғәҙәттәгесә, Рәми Ғарипов исемендәге 1-се Башҡорт республика гимназия-интернатында уҙа. Февралдә конкурсанттар баш ҡала мәктәптәрендә асыҡ дәрестәр бирҙе, артабан улар үҙҙәренең яңы проектын тәҡдим итәсәк. Жюри ағзалары иң күп балл йыйған 20 уҡытыусыны һайлап аласаҡ. Улар оҫталыҡ дәрестәре үткәрәсәк, әҫәрҙе тасуири уҡып күрһәтәсәк һәм асыҡ фекер алышыуҙа ҡатнашасаҡ. Теманы конкурстың ойоштороу комитеты билдәләй.
Быйыл конкурс 20-се тапҡыр уҙғарыла. Ошо йылдар эсендә Сибайҙа башланған башҡорт теле һәм әҙәбиәте уҡытыусылары бәйгеһе республика кимәлендә ойошторола башланы, ә 2002 йылдан төбәк-ара статусына эйә булды. Конкурстың төп маҡсаты — республикала һәм унан ситтә һәләтле, ижади эшләүсе уҡытыусыларҙы асыҡлау, уларға ярҙам күрһәтеү.
Бәйге көндөҙгө сәғәт 11-ҙә асыла.
Еңеүсенән һәм биш лауреаттан тыш, номинация еңеүселәре лә билдәләнәсәк. Бүләкләү тантанаһы 27 мартта көндөҙгө сәғәт 11-ҙә М.Кәрим исемендәге Милли йәштәр театрында уҙа.


text:
Яратҡан баҫмабыҙҙы, “Йәшлек” гәзитен, алдырып уҡыусыларҙың күп булыуы ҡыуандыра. Мин уны 1950 йылдан, “Ленинсы” сағынан, алдырып уҡып барам. 80 йәш менән барһам да, “Йәшлек”һеҙ йәшәүҙе күҙ алдына ла килтермәйем. “Йәшлек” гәзитенән башҡа, “Башҡортостан”, “Йәншишмә”, “Киске Өфө”, районыбыҙҙың “Хәйбулла хәбәрҙәре”, “Комсомольская правда” гәзиттәренә, “Шоңҡар”, “Һәнәк” журналдарына яҙылғанмын.
Бөтә баҫмалар ҙа йөкмәткеле, уҡымлы булып баҫылып сыға. Сөнки улар беҙгә таяныс та, рухи аҙыҡ сығанағы ла. Үҙем дә һирәкләп булһа ла мәҡәләләр яҙып торам. Тик башҡорт матбуғаты тиражының йылдан-йыл кәмей барыуы ғына күңелде борсой. Милләттәштәремә әйтер һүҙем шул: үҙебеҙҙең башҡорт баҫмаларына әүҙем яҙылып, алдырып уҡыйыҡ. Сөнки улар республика тормошон киң яҡтырта, унда йәшәгән халыҡҡа яңылыҡтар һәм хәл-ваҡиғаларҙы ғына һүрәтләп ҡалмай, кәрәк урында төрлө кәңәш, йүнәлеш тә бирә, донъяға ҡараш барлыҡҡа килтерә. Гәзит сығарыусылар коллективына бөтмәҫ-төкәнмәҫ ижади көс, илһам, яңы идеялар, ҡыҙыҡлы материалдар, тоғро уҡыусылар теләйем. Шулай уҡ яҡынлашып килгән Яңы йыл менән ҡотлайым. Һеҙгә эшегеҙҙә уңыштар, һаулыҡ һәм ғаилә именлеге юлдаш булһын.
Марат МӘМБӘТОВ.
Хәйбулла районы,
Әбүбәкер ауылы.


text:
«Берҙәм Рәсәй»ҙең XIII съезында ҡатнашыусы Фәриҙә Нәбиева: «Партияға кандидаттар һайлау етдиерәк һәм яуаплыраҡ үтергә тейеш»
— «Берҙәм Рәсәй»ҙең XIII съезы һөҙөмтәләре яҡшы булмаҡсы, — тине форумда ҡатнашыусыларҙың береһе, Бәләбәй районының «Баймырҙа» түбәнге бүлексәһе секретары, рус теле һәм әҙәбиәте уҡытыусыһы Фәриҙә Нәбиева.
Ул бындай кимәлдәге форумда тәүгә ҡатнашыуы хаҡында әйтте. «Форум ныҡлы тәьҫир итә, сөнки съезда бихисап билдәле кеше ҡатнаша һәм бында ил өсөн мөһим булған мәсьәләләр тикшерелә», тине ул.
— Беҙҙең түбәнге ойошма бәләкәй. Шуға күрә әүҙемерәк булырға һәм йәмәғәт эшмәкәрлегенә күберәк йәштәрҙе йәлеп итергә кәрәк. Беҙҙең ауылда партияға инергә теләгән йәштәр әҙ түгел. Был тәүмаҡсат булып тора, — тип иҫәпләй Фәриҙә Нәбиева. Шул уҡ ваҡытта «партияға кандидаттар һайлау етдиерәк һәм яуаплыраҡ үтергә тейеш», тине съезда ҡатнашыусы.


text:
Фото:
Дүртөйлө ҡалаһының алтынсы кварталында 11 километр юл төҙөргә кәрәк
Фото:
Дүртөйлө ҡалаһында Рөстәм Хәмитов алтынсы кварталды үҙләштереү менән танышты. Бында 80 га майҙанда 2003 йылдан алып аҙ ҡатлы йорттар төҙөлә. Бөгөнгө көнгә кварталда шәхси йорт төҙөү өсөн 376 ер участкаһы һәм дүрт фатирлы торлаҡ йорттар төҙөү өсөн 11 ер участкаһы бүленгән. 92 йорт сафҡа индерелгән. Шулай уҡ аҙ комплектлы мәктәп төҙөү өсөн 2,65 гектарлыҡ ер резервы ла бар. Тәү сиратта кварталда газ торбаһын, һыу менән тәьмин итеү, канализация селтәрҙәрен үткәреү бурысы тора. Микрорайонға газ үткәреү проекты әҙер, газды быйыл үткәрергә вәғәҙә итәләр.
Алтынсы кварталдың үҙәк урамы ҡаланы М-7 федераль трассаһы менән тоташтыра. Киләсәктә ул Дүртөйлө ҡалаһының төп юлы булмаҡсы. Проект буйынса кварталда 11 километр юл төҙөргә кәрәк, уның смета хаҡы километрына 5-6 миллион һум тәшкил итә.
— Кешеләргә, тәү сиратта, өйҙәренә табан һуҙылған юл кәрәк, — тине Рөстәм Хәмитов. – Был мәсьәләне комплекслы хәл итеү зарур. Муниципалитеттар үҙ аҡсаларына ғына юлдар төҙөй алмаясаҡ. Проблеманан сығыу юлдарын табырға кәрәк – йәки аҡсаларҙы инфраструктура үҫтереү өсөн урындағы властарға бирергә, йәки быға маҡсатлы ресурстарҙы йүнәлтергә.
Башҡортостан Президенты Рәсәй Федерацияһында власты децентрализациялау һәм бюджет-ара мөнәсәбәттәр буйынса эш төркөмөнә инә.
— Әлеге эш сиктәрендә, атап әйткәндә, дәүләт юл фонды средстволары иҫәбенә урам юлдарын төҙөү мәсьәләһе ҡарала, — тине Рөстәм Хәмитов.


text:
Башҡортостанда Берҙәм тауыш биреү көнөндә Йәмәғәт матбуғат үҙәге ойошторолаФото: Олег Яровиков
Башҡортостанда Берҙәм тауыш биреү көнөндә Йәмәғәт матбуғат үҙәге ойошторола
Башҡортостанда Берҙәм тауыш биреү көнөндә Йәмәғәт матбуғат үҙәге ойошторолаФото: Олег Яровиков
ӨФӨ, 2016 йыл, 15 сентябрь. /«Башинформ» мәғлүмәт агентлығы, Ғәлиә Нәбиева, Алик Шакиров/.
Башҡортостанда Берҙәм тауыш биреү көнөндә Йәмәғәт матбуғат үҙәге эшләй. Республика Журналистар союзы 18 сентябрҙә Берҙәм тауыш биреү көнөн яҡтыртыу өсөн киң мәғлүмәт саралары вәкилдәрен һәм блогерҙарҙы теркәй башланы. «Башинформ» мәғлүмәт агентлығында үткән матбуғат конференцияһында билдәләнеүенсә, һайлауҙарҙы яҡтыртыу буйынса Йәмәғәт матбуғат үҙәге республикала тәүгә ойошторола.
Иртәнге сәғәт 8-ҙә һайлау участкалары менән бергә «Holiday Inn Ufa» ҡунаҡханаһында заманса матбуғат үҙәге үҙ ишектәрен аса. Журналистар өсөн сәғәт һайын брифингтар, матбуғат конференциялары, түңәрәк өҫтәлдәр ойошторола, унда сәйәси партия вәкилдәре, эксперттар, политологтар сығыш яһай. Республика Үҙәк һайлау комиссияһы вәкилдәре видеоконференция аша төбәктә тауыш биреү барышы тураһында яңы мәғлүмәттәр менән таныштырасаҡ. Ойоштороусылар — Йәмәғәт палатаһы, «Граждандар контроле» йәмәғәт ойошмаһы һәм республика Журналистар союзы Рәсәй Үҙәк һайлау комиссияһы менән тура бәйләнеш тәьмин итәсәк.
Йәмәғәт матбуғат үҙәгендә эшләү өсөн Башҡортостан Журналистар союзы сайтындағы анкетаны тултырып, 17 сентябргә тиклем journalist-rb@yandex.ru электрон адресына ебәрергә кәрәк.
Өҫтәмә мәғлүмәт өсөн телефон: (347) 276-42-66.


text:
«Минең хоккей командам» һүрәттәр конкурс иғлан ителде
«Салауат Юлаев» хоккей клубы «Комсомольская правда» гәзите менән берлектә «Минең хоккей командам» һүрәттәр конкурсын иғлан итә. Унда алты йәштән 16 йәшкә тиклемге балалар һәм үҫмерҙәр ҡатнаша ала.
Клубтың рәсми сайты хәбәр итеүе буйынса, конкурсҡа һүрәттең исемен, авторҙың фамилияһын, исемен һәм йәшен күрһәтеп, ватманда йәки альбом битендә төшөрөлгән эштәр ҡабул ителә. Һүрәттең арт яғында йорт адресын һәм телефон номерын күрһәтергә кәрәк.
Еңеүселәр өс йәш категорияһында билдәләнәсәк: 6-8 йәш, 9-11 йәш һәм 12-16 йәш. Иң яҡшы эштәр авторҙарына махсус приздар һәм бүләктәр тапшырыласаҡ. «Салауат Юлаев»тың йәш көйәрмәндәренең иң яҡшы ижади эштәре “Өфө-Арена” спорт комплексы фойеһын биҙәйәсәк.
Эштәрҙе 2009 йылдың 1 ноябренән алып 15 декабренә тиклем «Минең хоккей командам» тигән билдә менән 450006, Өфө ҡалаһы, Ленин урамы, 114-се йорт адресы буйынса ебәрергә кәрәк.


text:
Фото:
Бүздәк районында Комсомол ауылына һуҙылған асфальт юл сафҡа индерелде
Фото:
15 октябрҙә Бүздәк районында Башҡортостан Президенты Рөстәм Хәмитов һәм Рәсәйҙең транспорт министры Игорь Левитин Комсомол ауылына ингән урында автомобиль юлын сафҡа индереү тантанаһында ҡатнашты. Тәүгеләрҙән булып юлдан Ғафури урта мәктәбе уҡыусылары үтте, тип хәбәр иттеләр республика башлығының матбуғат хеҙмәтенән.
Юл 1,4 километрға һуҙылған. Проекттың дөйөм хаҡы – 26,7 миллион һумдан ашыу. 2011 йылда төҙөлөш эштәрен финанслау күләме 14 миллион һумдан ашыу тәшкил итте, бында федераль бюджет өлөшө — 8,5 миллион һум, республика бюджеты өлөшө — 5,8 миллион һум.
Рөстәм Хәмитов барыһын да яңы юл менән ҡотланы.
— Юлдың бәләкәй генә бер өлөшө тәртипкә килтерелһә лә, ауыл һәм район өсөн ул ҙур перспективалар бирә, — тине республика башлығы. Ул Игорь Левитинға, Федераль юл агентлығы етәксеһе Анатолий Чабунинға был проектта ярҙам күрһәткәндәре өсөн ҙур рәхмәтен белдерҙе.
— Рәсәй Федерацияһының Транспорт министрлығының һәм Юл хужалығы федераль агентлығының ярҙамы булмаһа, быйыл республикала һигеҙ яңы юл төҙөй алмаҫ инек, 2013-2014 йылдарға 60-лап яңы юл планлаштыра ла алмаҫ инек. Федераль властарҙың ышанысын аҡлар өсөн, юлдарҙы тиҙ арала һәм сифатлы итеп төҙөйәсәкбеҙ, — тип билдәләне Рөстәм Хәмитов.
Үҙ сиратында, Игорь Левитин, ҙур юлдарға ҡарағанда бәләкәй юлдар нимәһе менән яҡшы – уларҙы кем өсөн төҙөгәнен күрәһең. Бындай юлдар төҙөү ауыл халҡының тормошон яҡшыртыуҙы аңлата.
— Был программаға теүәл бер йыл, ул Хөкүмәт рәйесе Владимир Путин бойороғо менән ҡабул ителде, — тине Игорь Левитин. – Беҙ Федераль юл агентлығынан ауыл юлдарына ярҙам күрһәтергә тәҡдим иттек. Ауыл хужалығы үҫешә, күләмдәр ҙә үҫә. Был программа йылына барлыҡ ауылдар өсөн 7 миллиард һум торасаҡ. Беҙ уны Рәсәй Федерацияһы субъекттары менән бергә тормошҡа ашырасаҡбыҙ, — тине Рәсәйҙең транспорт министры.


text:
Ҡыҙыл Тәре Яңауылда зыян күреүселәргә аҡса йыйыу тураһында иғлан итте
«Рәсәй Ҡыҙыл Тәреһе» яуаплылығы сикләнгән ойошмаһының Башҡортостан Республикаһы буйынса төбәк бүлексәһе республиканың бөтә граждандарына Яңауылда шартлау һөҙөмтәһендә зыян күргәндәргә ярҙам итеүҙәрен һорап мөрәжәғәт итте.
«Яңауыл ҡалаһында кешеләр торған йортта көнкүреш газ шартлау һөҙөмтәһендә биш кеше һәләк булды, тағы ла бишәүһе дауаханала ята. 250 самаһы кеше ваҡытлыса тороу урындарына урынлаштырылған. Беҙ бөтә вайымлы кешеләргә мөрәжәғәт итәбеҙ. Һеҙ зыян күреүселәргә яңы кейем, аяҡ-кейеме, түшәк кәрәк-ярағы, шулай уҡ Рәсәй Ҡыҙыл Тәреһенең махсус иҫәбенә аҡса күсереп ярҙам итә алаһығыҙ», — тип әйтелә мөрәжәғәттә.
Әйберҙәрҙе һәм аҡсаны Өфө ҡалаһы, Карл Маркс урамы, 53 адресы буйынса тура Ҡыҙыл Тәренең үҙенә килтереп була, бәйләнеш өсөн телефон: (347) 251-64-11.
Зыян күреүселәргә ярҙам итеү өсөн иҫәп:
Расч/сч 40703810407250000037 в ОАО «Социнвестбанк» г. Уфа, Кировский доп. офис
Кор/сч 30101810900000000739
БИК 048073739
ИНН 0274037193
КПП 027401001
ОКАТО 80401000000
Назначение платежа: Благотворительное пожертвование пострадавшим от взрыва газа в г. Янауле.


text:
Хөрмәтулла Үтәшев 50 йәшен билдәләйәсәк
Рәсәйҙең һәм Башҡортостандың халыҡ артисы, Салауат Юлаев исемендәге БР Дәүләт премияһы лауреаты Хөрмәтулла Үтәшев 50 йәшлек юбилейын билдәләй. Был айҡанлы ижади кисә 19 декабрҙә Мәжит Ғафури исемендәге Башҡорт дәүләт академия драма театры сәхнәһендә үтәсәк.
Артист үҙенең түңәрәк датаһын ҙур уңыштар менән ҡаршылай. Мәҫәлән, быйыл Хөрмәтулла Ғаззали улы Рәсәй Театр эшмәкәрҙәре союзы саҡырыуы буйынса Рәсәйҙең иң абруйлы театр фестивале – “Алтын битлек” милли театр премияһы жюрийы ағзаһы булып эшләне. Бынан тыш, быйыл яҙ “Сыңғыҙ Хан сере” («Тайна Чингис Хаана») фильмының Бөтә Рәсәй премьераһы уңышлы үтте, унда актер Сыңғыҙ хандың дошманы – Тайан-хан ролен башҡарҙы.
Башҡорт дәүләт академия драма театрының матбуғат хеҙмәтенән хәбәр итеүҙәренсә, кисәнең беренсе өлөшөндә Хөрмәтулла Үтәшев тамашасыларға үҙенсәлекле моноспектакль – Зәйнәб Биишеваның “Салауаттың һуңғы монологы” поэмаһын тәҡдим итәсәк. Икенсе өлөшөндә коллегаларының, уның ижадын яратыусыларҙың ҡотлауҙары урын аласаҡ.


text:
Башҡортостанда яҙғы сәсеү 2 миллион гектарҙан ашыу майҙанда башҡарыласаҡ
2014 йылда Башҡортостан аграрийҙарына яҙғы сәсеүҙе 2 миллиондан ашыу гектарҙа башҡарырға кәрәк буласаҡ. Уның 1,267 миллион гектарын яҙғы һәм ҡуҙаҡлы иген культуралары биләйәсәк, шуның эсенән 577 мең гектары яҙғы бойҙайға бүленә.
Техник культуралар быйыл 292 мең гектарҙы биләйәсәк, уларҙың 50 мең гектары – шәкәр сөгөлдөрө, 105 мең гектары – катруф һәм йәшелсә. Мал аҙығы культуралары менән 389 мең гектарҙы сәсеү планлаштырыла, тип хәбәр иттеләр республика Ауыл хужалығы министрлығының матбуғат хеҙмәтенән.
Тотош Рәсәй буйынса быйыл 78,6 миллион гектар сәселәсәк, ул 2013 йылға ҡарағанда 900 мең гектарға күберәк.
Шул арала ужым культуралары менән Башҡортостанда 550 мең гектар биләнгән. Оператив мәғлүмәттәргә ярашлы, сәсеүҙең 70 проценты яҡшы хәлдә, 29 – ҡәнәғәтләнерлек.
Алдан хәбәр итеүебеҙсә, ужымдар вегетацияны октябрҙең тәүге яртыһында тамамланы, ул нормаға яҡын. Һауа торошо шарттары уларҙың ҡышлауына яйлы булды.
Республиканың агрономия хеҙмәттәре ай һайын ужым культураларының хәле буйынса күҙәтеү алып бара. Ғинуар аҙағында – февраль башында һынауҙы үҫтереү өсөн монолиттар алынған. Беренсе һөҙөмтәләре февралдең икенсе яртыһында билдәле буласаҡ.
Аграр ведомствола билдәләүҙәренсә, әлеге ваҡытта райондар хужалыҡтарында ете мең тонна самаһы минераль ашлама бар. Уңайлы хаҡтар буйынса минераль ашламаларҙы арттырыу өсөн «Газпром нефтехим Салауат» асыҡ акционерҙар йәмғиәте, «Агрохимүҙәк» сауҙа йорто яуаплылығы сикләнгән йәмғиәте һәм башҡа бер нисә предприятие менән килешеү төҙөү планлаштырыла.
Республикала хәҙер ауыл хужалығы техникаһын ремонтлау буйынса эштәр ҙә көйлө бара. Бына шулай, февраль башында ауыл хужалығы предприятиеларында булған 16 226 тракторҙың 13 148 берәмеге, йәғни 81 проценты, эшкә яраҡлы торошта.
Ремонт миҙгеле башланғандан – 2013 йылдың 1 октябренән алып – Башҡортостанда бөтәһе 3600 трактор ремонтланған, ул планлаштырылған кимәлдең 80 процентын тәшкил итә.
Үҙ сиратында, тупраҡ эшкәртеү машиналарының һәм ҡоралдарының, барлыҡ булғандарға ҡарата, техник әҙерлеге 83-85 процент, сәскес һәм сәсеү комплекстарының 82 процент тәшкил итә.
Бөгөн махсус предприятиеларҙа капиталь-төҙөклөндереү ремонтында һәм модернизациялауҙа 30-ҙан ашыу сәскес тора.
Быйыл яҙғы сәсеү кампанияһын уҙғарғанда яғыулыҡ-майлау материалдарына хаҡтар тоннаһына 32-33 мең һум күләмендә күҙаллана. Сағыштырыу өсөн: 2012 йылда яҙғы сәсеү тоннаһына 20 440 һумда башланғайны, 2013 йылда – тоннаһы 29 300 һум.
2013 йылда яҙғы баҫыу эштәрен үткәреүгә дизель яғыулығына ауыл хужалығы тауарҙары етештереүселәрҙең иҫәпләнгән ихтыяжы 40 мең тонна самаһы тәшкил итә. «Нормаль-80» автобензинында – 1,5 мең тонна, дизель мотор майында – 1,7 мең тонна.
2014 йылдың 1 февраленә ҡарата ауыл хужалығы тауарҙары етештереүселәрҙең нефть келәттәрендә дизель яғыулығының ҡалған өлөшө 2,8 мең тонна тәшкил итте. Бер йыл элек был күрһәткес 2,1 мең тоннаға тиңләнде, тип хәбәр иттеләр БР Ауыл хужалығы министрлығының матбуғат хеҙмәтенән.


text:
Өфөлә август айында өсөнсө тапҡыр температура рекорды ҡуйылды Фото: Олег Яровиков
Өфөлә август айында өсөнсө тапҡыр температура рекорды ҡуйылды
Өфөлә август айында өсөнсө тапҡыр температура рекорды ҡуйылды Фото: Олег Яровиков
ӨФӨ, 2016 йыл, 15 август. /«Башинформ» мәғлүмәт агентлығы, Ольга Мортазина/.
Өфөлә август айында өсөнсө тапҡыр температура рекорды ҡуйылды. Башгидромет мәғлүмәттәре буйынса, 14 августа Өфө-Дим метеостанцияһында сираттағы тапҡыр һауа температураһы рекорды теркәлде. Термометр 34,2 градус күрһәтте. 2013 йылдағы рекорд – 32,4.
Өфө-Гидрометүҙәк посында – 34,4, Өфө – Авиация метеорология станцияһында 33,7 градус булды.
12 август республикала иң эҫе көн булараҡ теркәлде: көньяҡта һәм көнбайышта һауа температураһы 36-37 градусҡа етте. Мәҫәлән, Федоровкала +36, Раевкала +36,9, Мәләүездә +37 градус эҫе булды.